НАТОнинг Шарққа томон кенгайиши. Россияга мерос зиддият тарихи – O'zbekiston Milliy paralimpiya qo'mitasi\nНАТОнинг Шарққа томон кенгайиши. Россияга мерос зиддият тарихи\nРоссия ва НАТО муносабатлари яна муҳокамалар марказига чиқди. Россия ташқи ишлар вазирлиги НАТОнинг мамлакат чегаралари бўйлаб кенгайиб бориши минтақадаги тинчликни таъминлашга эмас, аксинча вазият кескинлашишига хизмат қилишини маълум қилди. Россия ТИВ АҚШ Польшадаги аскарлари сонини яна минг нафарга ошириши борасидаги қарорини шундай изоҳлади.\nАҚШ ва Польша ўртасида 15 август куни имзоланган келишувга кўра, Қўшма Штатлар Россиянинг тўғридан тўғри қўшниси бўлмиш Польшадаги аскарлари сонини яна минг нафарга ошириши аниқ бўлди. Россия ташқи ишлар вазирлигининг маълум қилишича, Польшада «шундоғам АҚШ ҳарбийлари сони жуда кўп» ва улар 4,5 минг нафарни ташкил этади. Россия ТИВ баёнотида Польша ва АҚШ 1997 йилда имзоланган Россия-НАТО актига қарши иш қилгани таъкидланган.\nНАТО шарққа (яъни Россия атрофида) кенгайиши янгилик эмас. Альянс ташкил этилганидан буён бу борада муҳокамалар тўхтамайди. Айниқса, Россиянинг бир нечта тўғридан тўғри қўшнилари НАТОга қўшилгач, АҚШ ва Россия ўртасидаги келишмовчиликлар тобора авж олди. Келинг, Россия ТИВнинг баёноти баҳонасида НАТОнинг ташкил этилиши, унинг Шарққа қараб кенгайиши ва Россиянинг бунга муносабати мавзусига атрофлича тўхталсак.\nБир пайтлар, Туркияни инобатга олмаганда, НАТОнинг чегаралари Европа марказидан ўтмас эди. 1991 йилда СССР, 1992 йилда Югославия парчалангач, Шарқий Европада мустақил бўлган давлатлар бирин-кетин НАТОга қўшила бошлади. Шу тариқа Шимолий Атлантика альянси назоратидаги ҳудуд тобора кенгайиб борди.\nСобиқ иттифоқ парчаланишидан аввал НАТОга аъзо давлатлардан фақат Норвегия ва Туркия СССР билан чегарадош эди. Бугун эса СССРнинг вориси бўлган Россия қуруқликда НАТОга аъзо бўлган Туркия, Литва, Латвия, Эстония, Польша, денгизда (Қрим эгаллаб олинганидан сўнг) Болгария ва Руминия каби давлатлари билан чегарадош бўлди.\nАҚШ Германиядан олиб чиқилаётган ҳарбийларни Россия билан чегаралар яқинига ташлайдими?\nАҚШ давлат котиби Майк Помпео ўтган ҳафтада Чехия, Словения, Австрия ва Польшага ташриф буюрди. Фото: REUTERS/Janek Skarzynski\nНАТО (North Atlantic Treaty Organization) – Шимолий Атлантика ҳарбий ташкилоти 1949 йил 4 апрель куни Европанинг 10та, Шимолий Американинг 2та давлати: Бельгия, Буюк Британия, Дания, Исландия, Италия, Люксембург, Нидерландия, Норвегия, Португалия, Франция, АҚШ ва Канада давлатлари вакиллари имзолаган шартномага биноан тузилган. Ўша пайтда бу ташкилотни тузишдан мақсад Европани иккинчи жаҳон урушидан кейин ҳарбий салоҳияти ниҳоятда кучайиб кетган СССРдан ҳимоя қилиш бўлган.\nНАТОни тузиш ғояси 1947 йилда АҚШ президенти Ҳарри Трумэн томонидан илгари сурилган. Ташкилот низоми 14та бўлимдан иборат. Ундаги энг муҳимларидан бўлган 5-бўлимда «Ташкилотга аъзо давлатлардан бирига ҳужум қилинса, бу ҳолат ташкилотнинг бошқа аъзоларига ҳам агрессия қилинган деб баҳоланади ва жавоб чоралари кўрилади», деб ёзилган.\nТашкилот нима мақсадда тузилгани ҳеч қачон сир сақланмаган ва бу ҳақда ҳар доим ошкора гапирилган. Масалан, 2009-2014 йилларда НАТО бош котиби лавозимида фаолият юритган даниялик сиёсатчи Андерс Фог Расмуссен альянс СССРнинг Европага эҳтимолий тажовузлари олдини олиш учун ташкил этилганини айтганди. «НАТО дунёдаги вазият анча хавфли бўлиб турган пайтда тузилган эди. СССРнинг Европага таъсири кучайиб борар экан, ўшанда 12та давлат нафақат хавфсизлик учун, балки инсоният учун энг асосий қадриятлар – эркинлик, демократия, инсон ҳуқуқлари кафолатлари, қонун устуворлигини ҳимоя қилиш учун бирлашдилар», деган эди у.\nИккинчи жаҳон урушидан кейин халқаро майдонда инсониятни фашизм балосидан қутқарган ғолиб сифатида СССРнинг обрўси ниҳоятда ошиб кетади. Қолаверса, урушда совет аскарининг қадами етган Европадаги ҳар бир қарич ер СССР таъсир доирасига тушади. Ўша пайтда дунёнинг аксарият сиёсатчилари СССР ўзи озод қилган мамлакатларни ҳар қанақасига ўз таъсир доирасида ушлаб қолишини тушуниб, ОАВ ёки бошқа воситалар орқали дунё ҳамжамиятини бундан огоҳлантиришга уринар эди. Аммо Шарқий Европадаги инсонларнинг бир қисми «фашизмни йўқ қилишда СССР бош ролни ўйнади, демак, социалистик йўл нотўғри эмас», деб зимдан ўз мамлакатида коммунистик режим ўрнатилишига рози бўла бошлади.\nСССР ҳарбийларининг қадами етган мамлакатларни шунчаки қўйиб юбормаслиги ҳақида илк бор Сталин Потсдам конференциясида гапирган эди. Ўшанда «доҳий» Шарқий Европа мамлакатлари жон деб СССРдаги дўстлар ёрдамида социалистик давлат қуриш ниятида эканлиги ҳақида АҚШ президенти Ҳарри Трумэн ва Буюк Британия бош вазири Уинстон Черчилль билан ўтказилган музокараларда гапиради. Ўшанда Черчилль ва Трумэн ҳеч бўлмаганда Польшани Сталин чангалидан ажратиб олишга уринишади, аммо бунинг имкони бўлмайди. Сталин Лондонда қочқинда юрган муваққат ҳукумат вакиллари Варшавага қайтишига йўл қўймайди ва Польшада польяк коммунистларидан иборат «қўғирчоқ ҳукумат» тузилади. Шундан сўнг, Трумэн ва Черчилль Ғарбий Европанинг хавфсизлиги устида бош қотира бошлайди ва шу тариқа НАТО тузилади.\nНАТОга СССР ҳам аъзо бўлишни хоҳлаган\nАльянсга аъзо бўлишга қарор қилган СССР 1954 йил 31 мартда АҚШ, Буюк Британия ва Франция ҳукуматларига расмий нота йўллайди.\n«Умид қиламизки, Ғарб давлатлари СССРнинг аризасини қаноатлантиради ва НАТО СССРга қарши эмас, балки тинчликни сақлаш учун тузилганини исботлайди. НАТО айрим давлатларнинг ёпиқ ҳарбий гуруҳи бўлмай, бошқа Европа давлатларнинг қўшилиши учун очиқ бўлсагина, Европада коллектив хавфсизлик бўйича самарали тизим яратиш ва Ер юзида тинчликни мустаҳкамлаш учун асосга эга бўламиз», дейилганди унда.\nЎшанда Вячеслав Молотов бошчилигидаги совет дипломатияси айёрлик қилади ва унинг ҳар қандай натижаси СССР учун ўзига хос фойдали бўлиши эҳтимоли бор эди. Агар НАТОга қўшилиш масаласида ижобий жавоб олинса, СССР нафақат ўз рақиблари билан бир сафда бўлар, балки «НАТОнинг режаларини ичидан фош қилиш» имкониятига эга бўларди. НАТОга СССРни қабул қилишмаса, бу альянсни қоралаш учун баҳона бўларди.\nСССРнинг НАТОга қўшилиш учун қилган илк ҳаракати ташкилот тузилган 1949 йилда бошланган эди. Ўшанда СССР ташқи ишлар вазири Андрей Вишинский Буюк Британия коммунистик партияси воситачилиги билан Лондонга Москванинг НАТОдаги иштирокини муҳокама қилиш учун боради, аммо рад жавобини олади.\nСССРнинг НАТОга қўшилиш масаласи иккинчи марта 1952 йилда, альянсга Греция ва Туркия қўшилганидан сўнг яна кун тартибига чиқади. Туркия НАТОга қўшилгач, ҳарбий блок чегаралари СССРнинг жанубий чегаралари билан туташади. Ўшанда Франция элчиси Луи Жокс билан учрашув чоғида Сталин президент Чарльз де Голлнинг НАТОни фақат тинчлик ташкилоти деб билишини эшитиб, Вишинскийдан истеҳзо билан сўрайди: «Унда биз ҳам бу ташкилотга қўшилишимиз керак эмасми?». Иккинчи уриниш ҳам муваффақиятсизлик билан тугайди.\nСССРнинг НАТОга қўшилиш учун учинчи жиддий уриниши 1954 йилда, Сталин вафот этганидан бир йил ўтиб содир бўлади. Ўшанда СССР томонидан НАТОга қўшилиш учун расмий ариза берилади ва унинг ташаббускори совет иттифоқи ТИВ биринчи ўринбосари Андрей Громико эди. У 1954 йил 19 март куни КПСС Марказий қўмитаси раёсатига «Ташқи ишлар вазирлиги НАТОга қўшилишни мақсадга мувофиқ деб ҳисоблайди», дейилган билдирги жўнатади.\nҚизиғи шундаки, ўшанда СССР билан бирга БМТда аъзолиги бўлган Украина ва Беларусь номидан ҳам НАТОга аъзо бўлиш учун ариза топширилган эди.\nҒарбнинг етакчи давлатлари ҳукуматлари Москвага ишонишмади. Улар СССРнинг бирламчи мақсади АҚШни Европадан қувиб чиқариш ва НАТОни ичидан емириш деган хулосага келишади. Аммо шунда ҳам улар яхши ниятда эканлигини исботлаш учун СССРга Германия ва Австрияни тарк этиш, Корея яримороли ва Хитойдаги ҳарбий базаларни тарқатиб, қуролларни қисқартириш тўғрисида ўзаро битимлар имзолашни таклиф қилишади. СССР раҳбарияти Ғарб томонидан қўйилаётган бу шартларга табиийки рози бўлмайди.\nСССР раҳбарияти мамлакат НАТОга қабул қилинмагани учун хафа бўлади. Москва томонидан берилган расмий баёнотда АҚШ, Буюк Британия ва Франциянинг бу борадаги позициясидан афсус билдирилган эди.\n1955 йилда Франция НАТОга қабул қилинади. Шундан сўнг СССР раҳбарияти ҳеч қачон НАТОга қўшила олмаслигини тушуниб етади ва ўша йили Варшавада Европадаги социалистик давлатларининг ҳарбий иттифоқини тузиш тўғрисида шартнома имзоланади. Бу ташкилот «Варшава шартномаси ташкилоти» деб ном олади.\nОрадан бир неча йил ўтиб, 1961 йилда НАТО ва ВШТ лойиҳаларида иштирок этишни хоҳламаган 120га яқин давлат дунёда тинчлик сақлаш йўлида янги ҳаракат – Қўшилмаслик ҳаракатини тузади.\n1952 йил 18 февралда НАТОга Греция ва Туркия аъзо бўлиб киради. Бу тарихда «НАТОнинг биринчи кенгайиши» деб номланган. 1955 йил май ойида Германия Федератив Республикаси, 1982 йил 30 майда Испания НАТОга аъзо бўлади. 1991 йилда СССР тарқаб кетиши ортидан у бошчилик қилиб келаётган «социалистик лагер» ҳам тўзиб кетади ва Шарқий Европадаги давлатларнинг барчаси социалистик тузумдан кечиб, Ғарбга, капиталистик дунёга юзланади. Шундан сўнг, 1999 йил 12 мартда Венгрия, Польша ва Чехия НАТО аъзоларига айланади.\n2004 йилда Болгария, Латвия, Литва, Руминия, Словакия, Словения ва Эстония Шимолий Атлантика ҳарбий альянси – НАТОга қўшилади. 2009 йил 1 апрелда ташкилот ўз сафини Албания ва Хорватия билан, 2017 йил 5 июнда эса Черногория билан кенгайтиради.\nНАТОга ҳозирча охирги бўлиб, 2020 йил 27 март куни Шимолий Македония аъзо бўлиб кирди. Шу тариқа, дастлаб 12та давлат иштирокида тузилган альянс аъзолари сони 30тага етди. Шунингдек, яна 3та давлат – Босния ва Герцоговина, Украина ва Грузия НАТОга аъзо бўлиш учун мурожаат қилган.\nНАТОга аъзо бўлиш учун аввалига иккита шартга қаралган. Биринчиси Европада жойлашган давлат бўлиши, иккинчиси НАТОга аъзо барча давлатларнинг розилигини олиш. Кейинчалик СССР тарқалиб кетиши ортидан НАТОга аъзо бўлиш учун кўплаб давлатлар мурожаат қилгач, альянсга аъзо бўлиш шартлари мураккаблашди. Энди НАТОга аъзо бўлмоқчи бўлган номзод мамлакатнинг нафақат қўшнилари билан турли келишмовчиликлари, балки ҳудудий жиҳатдан ички муаммолари ҳам бўлмаслиги, шунингдек, ҳарбий харажатлар учун ташкилот талаб қиладиган аъзолик бадалини ажрата оладиган даражада иқтисодий имкониятларга эга бўлиши лозим.\nШу ўринда бир мисол, Македония НАТОга аъзо бўлиш учун ташкилотнинг 2008 йил Бухарестда ўтказилган саммитигача ариза топширган эди. Ушбу саммитда Греция Македониянинг НАТОга қўшилишига қарши бўлади. Грекларнинг талабига кўра, Македония Греция вилоятларидан бирининг номи ҳисобланади ва шу туфайли Македония давлати ўз номини ўзгартириши керак эди. Бир неча йил давом этган баҳслардан сўнг, Македония ўз номини Шимолий Македония деб ўзгартиришга рози бўлди ва ниҳоят 2020 йил 27 март куни ташкилот сафига қабул қилинди.\nВазиятга ташкилотга аъзо бўлиш шартларидан келиб чиқиб қаралса, Босния Герцоговина, Украина ва Грузиянинг НАТОга аъзо бўлиш орзуси яқин келажакда амалга ошиши даргумон. Украина ва Грузияда ички муаммолар бунга йўл қўймаса, Боснияда вазият бироз бошқачароқ: мамлакатнинг бир қисмини ташкил этувчи Серб республикаси Босниянинг НАТОга қўшилишини хоҳламайди. Босния Герцоговина учта: Босния ва Герцоговина федерацияси, Серб республикаси ва Брчко округидан иборат.\n«Тинчлик йўлида ҳамкорлик»\nБугун НАТОга аъзо давлатлар сони 30га етган бўлса-да, дунёнинг яна кўплаб давлатлари бу ташкилот билан ўзаро ҳамкорлик қилади. Альянс 1994 йилдан бошлаб дунёнинг кўплаб мамлакатлари билан «Тинчлик йўлида ҳамкорлик» дастури асосида ўзаро ҳамкорлик қилиб келмоқда. Бу дастур бўйича ҳамкорлик қилинадиган давлатлар бир неча гуруҳга бўлинади. Масалан, Босния ва Герцоговина «Аъзолик учун ҳаракат» гуруҳига кирса, Украина ва Грузия «Ўзаро мулоқотни жадаллаштириш» доирасида ҳамкорлик қилади. Озарбойжон, Арманистон, Қозоғистон, Молдавия ва Сербия билан «Якка тартибдаги ҳамкорлик» режаси бўйича ҳамкорлик қилинади. «Тинчлик йўлида ҳамкорлик» йўналишидаги умумий гуруҳда эса Австрия, Беларусь, Ирландия, Қирғизистон, Мальта, Россия, Тожикистон, Туркманистон, Ўзбекистон, Финляндия, Швейцария ва Швеция давлатлари билан ҳамкорлик қилинади.\nЎзбекистон ва НАТО ўртасида «Тинчлик йўлида ҳамкорлик» битими 1994 йил 13 июлда имзоланган. Ўшандан буён Ўзбекистон ҳам НАТО билан ўзаро ҳамкорлик қилиб келмоқда.\nНАТОнинг шарққа кенгайишига СССРнинг муносабати\nАҚШ ва Канада бошчилигида Европа мамлакатлари НАТОни тузар экан, СССР бунга хотиржам қараб тура олмас эди. Юқорида ёзилганидай, СССР бу ташкилотга аъзо бўлиш учун бир неча марта уриниб кўради. Ғарб давлатлари СССРни НАТОга ҳеч қачон аъзо қилмаслиги ойдинлашгач, СССР бошқа йўлдан кетади. 1955 йил 14 май куни «социалистик лагер»га кирувчи давлатлар: Албания, Болгария, Венгрия, Германия демократик республикаси, Польша, Руминия, Чехословакия ва СССР НАТОга қарши ўлароқ «Варшава шартномаси ташкилоти» деб номланган ҳарбий иттифоқ битимини имзолайди. Жами 36 йил фаолият олиб борган мазкур ташкилот 1991 йил 1 июль куни тарқатиб юборилади. Қолаверса, 1952 йилда Туркиянинг НАТОга аъзо бўлишига СССРнинг бу давлатга нисбатан илгари сурган ҳудудий даъволари сабаб бўлган эди.\nРоссия НАТОнинг шарққа қараб кенгайишидан доим хавотир билдириб келади. Бу хавотирларнинг биринчиси Россиянинг биринчи президенти Борис Ельцин пайтида билдирилган эди. Ўшанда АҚШ президенти Билл Клинтон Ельцинга шундай деганди: «Борис, мен сенинг хавотирларингни яхши тушуниб турибман. Шунинг учун сенга НАТОнинг шарққа қараб кенгайишини қабул қил демайман. Аммо хавотирга ҳам ўрин йўқ. НАТО Россия билан ҳеч қачон тўқнашмайди. НАТО-Россия муносабатлари ҳар икки тарафнинг қизиқишлари учун хизмат қилади ва Россия НАТОнинг ҳақиқий ҳамкорига айланади».\nНАТОга Шарқий Европада илк бор Польша, Венгрия ва Чехия аъзо бўлган эди. Бу давлатларда НАТОга аъзо бўлиш масаласида референдум ўтказилган ва аҳолининг аксарият қисми ҳарбий блокка кириш учун овоз берган. Ўшанда бу уч давлат учун советлардан қолиб кетган қуроллардан воз кечиш ва НАТО стандартига ўтиш осон бўлмаган. Аммо улар қийинчилик билан бўлса-да, бу ишни қилишди. Ўшанда бу уч давлат раҳбарлари ўзларига Россия томондан аниқ хавф-хатар бўлмаса ҳам, ўзларини бахавотир ҳис қилишлари учун НАТОга аъзо бўлаётганларини билдирган. Масалан, Польша президенти Лех Валенса бироз кескинроқ фикр билдиради: «Биз ҳаммамиз ҳануз Россиядан қўрқамиз. Россия агрессив ташқи сиёсатни ёқлайди ва уни Польша ҳамда Украинага қарши қўллаши мумкин». Польша президенти бу гапини 1993 йилда, Польшанинг НАТОга аъзо бўлиши масаласи ҳали ташкилот томонидан кўриб чиқилаётган вақтда айтган эди.\nРоссия ва НАТО ўртасидаги илк зиддиятлар 2008 йил бошида Украина ва Грузия ушбу ҳарбий ташкилотнинг «НАТОга қўшилиш учун тайёргарлик режаси» сафига қўшилгани ортидан келиб чиққан эди. Ўша йили 8 августда Россиянинг Грузияга кириши зиддиятни янада кучайтиради. Ўшанда НАТО раҳбарияти Россиянинг Жанубий Осетияни ҳимоя қилиш учун Грузия билан урушганини «Грузияга нисбатан агрессия» деб баҳолайди. Шундан сўнг Россия-НАТО мулоқотлари тўхтаб қолади.\nРоссия ва НАТО ўртасидаги навбатдаги жиддий зиддият 2014 йил мартида Украинадаги воқеалар ортидан келиб чиқади. Украина можароларида мамлакат шарқидаги айирмачиларга Россиянинг ёрдами ҳақида маълумотлар чиқавергач, НАТО ва Россия муносабатларига яна совуқчилик тушади. Россия Қримни ўз таркибига қўшиб олгач эса муносабатлар тарихдаги энг ёмон кўринишга келади. Шундан сўнг, 2014 йил 25 декабрда Владимир Путин янги ҳарбий доктринани тасдиқлади ва унга кўра НАТОнинг Россия чегаралари томон кенгайиб келиши мамлакат учун жиддий хавф деб ҳисобланиши қайд этилди.\nЎшанда Россия ва НАТО ўртасидаги совуқ муносабатлар учун икки томон бир-бирини айблайди. Россия томони бир неча марта ўзаро муносабатлар совуқлашишига НАТО сабабчи бўлганини таъкидлаб, муносабатларни изга тушириш учун ташкилот сусткашлик қилаётганини билдиради. НАТО эса Россия ўзининг агрессив ҳаракатлари ва лозим бўлмаган ўринда аралашуви билан Украина шарқидаги вазият издан чиқишига ҳисса қўшгани, имконияти бўлиши биланоқ «Украина сценарийси» бошқа давлатларда ҳам рўй бериши мумкинлигидан хавотирларини билдиради.\nШунингдек, НАТО Россиянинг Қримни қўшиб олгани ҳам халқаро келишув ва нормаларга зид ҳолда амалга оширилганини таъкидлайди. Масалан, 2014 йилда Россия Қримни қўшиб олганидан сўнг НАТОнинг ўша пайтдаги бош котиби Андерс Фог Расмуссен ташкилотнинг навбатдан ташқари йиғилишида, Россия томонидан Қримнинг қўшиб олинишини нафақат Украина, балки бутун Европа учун жиддий хавф деб баҳолайди.\nҚисқаси, ҳар икки томон бир-бирини қоралаб келишади: Россия НАТО чегаралари тобора ўзи томон силжиб келаётгани учун, НАТО эса расмий Москвани юритаётган сиёсат минтақа учун хавфли кўриниш олаётгани учун айблайди.\n2016 йилга келиб Россия-НАТО мулоқотлари қайта бошланади. Томонлар ўртасида Украина шарқидаги вазиятни барқарорлаштириш ва ИШИДга қарши курашда ўзаро ҳамкорлик қилиш масалалари кўрилади. Аммо муносабатлар совуқлигича қолаверади. Россия ТИВ маълумотларига кўра, 2018 йил НАТОнинг Брюсселда ўтказилган саммитида Россия билан чегаралар яқинида ҳарбий-сиёсий тўсиқларни яратиш, қўшинларни жойлаштириш ҳамда ҳарбий инфратузилмани янада яхшилаш учун ташкилот имкониятларини кўриб чиқиш масаласи муҳокама қилинади.\n2019 йил 15 апрель куни Россия ТИВ ўринбосари Александр Грушко «РИА Новости»га берган интервьюсида «Россия ва НАТО ўртасидаги муносабатлар боши берк кўчага кириб қолгани ҳамда фуқаролик ва ҳарбий йўналишларда ўзаро ҳамкорлик бутунлай тўхтаб қолгани» ҳақида гапиради.\nАммо шундай бўлса-да, бугунги кунда НАТОнинг Брюсселдаги штаб-квартирасида Россиянинг доимий вакили ўрни сақланиб турибди. 2018 йил 22 январгача бу вазифада Александр Грушко ишлаган. У ТИВга ўтказилгандан сўнг, унинг ўрнига бошқа одам тайинланмаган. Бундан шундай хулоса чиқариш мумкинки, ҳар икки томоннинг ўзаро муносабатлари ҳануз изга тушгани йўқ. Зеро, икки қутб барибир туташмайди.\n22 августдан шаҳарлараро электропоездлар қатнови йўлга қўйилади


Путинпараст байкерлар Венада рус аскари хотирасига гулчамбар қўйишди\n22 апрел 2021, Тошкент вақти: 21:53\nПутинпараст байкерлар аввалроқ Польша ҳудудига қўйилмаганди.\nРоссиянинг миллатчи байкерлар клуби аъзолари кеча Австрия пойтахтида Венани гитлерчилардан озод қилган рус аскари хотирасига гулчамбар қўйишди.\nКремлпараст “Тун бўрилари” мотоклуби фашистлар Германияси устидан қозонилган ғалабанинг 70 йиллигини Москвадан Берлингача бўлган мотоюриш билан нишонламоқчилар.\nАвстрия полицияси маълумотига кўра, 2 май куни Венада рус аскари хотирасига гулчамбар қўйиш маросимини кўриш учун 500 чоғли одам йиғилган. Рус байкерлари билан бирга келган Россия элчиси Сергей Нечаев эса бу тадбирни уюштириш имконини бергани учун Австрия расмийларига ташаккур изҳор қилган.


Диёр Туропов: “Локомотив”нинг муваффақиятига хисса қўшаётганимдан хурсандман\n25 май,2017, 17:04 261\n“Локомотив” мамлакат кубоги 1/8 финал ўйинлари доирасида “Қизилқум” билан ўйин ўтказиб, 5:0 ҳисобида чиройли ғалабага эришди. Мазкур ўйинда “темирйўлчилар” жамоаси аъзоси Диёр Туропов 2 бор рақиб дарвозасини ишғол этиб, “Локо” таркибидаги дастлабки гол (лар)ини киритишга муваффақ бўлди.\nСекин-аста “Локомотив” ишқибозларининг ёқимтойларидан бирига айланиб бораётган футболчи ушбу ўйин, шунингдек, олдиндаги Олий Лига 12-тур беллашувлари доирасидан ўрин олган “Нефтчи”га қарши баҳс хусусида фикрларини билдириб ўтди.\n– “Қизилқум” билан ўйинни бутун жамоамиз яхши ўтказди. Мураббийлар берган кўрсатмаларни йигитлар аниқ бажара олишди ва якунда чиройли ғалабага эришдик. Ушбу ғалабага мен ҳам ўз хиссамни қўшганимдан жуда-жуда мамнунман. Айниқса, гол киритган пайтим жуда ёқимли ҳиссиётни бошдан ўтказдим. Кейинги учрашувларда ҳам “Локо”нинг ғалабаларида ўз улушим бўлишига ҳаракат қиламан.\nОлдинда бизни “Нефтчи”га қарши ўйин кутмоқда. Ушбу баҳсга ҳам жиддий ҳозирлик кўрамиз. Рақиб ўйинини таҳлил қилган ҳолда, мураббийларимиз ўз режаларини тузиб чиқишади. Биз эса мураббийлар кўрсатмаларини майдонда бажаришга уринамиз. Кейинги ўйинларни ҳам албатта ғалаба билан якунлашга умид қиламиз, – дейди Диёр Туропов клуб матбуот хизматига.\nОлий лига. 25-тур. Бугунги учрашувлар якунланди 793 20.10.2017\nОлий лига. "Локомотив" сафардан 3 очко билан қайтмоқда 106 20.10.2017\nОлий лига. 24-турнинг бугунги учрашувлари якунланди 613 13.10.2017\nТеглар: Локомотив Диёр Туропов


Фото: «Брюгге»нинг икки футболчиси голни нишонлашда «ошириб юборгани» учун четлатилди\nЧемпионлар лигасининг «А» гуруҳида «Галатасарой» «Брюгге»ни қабул қилди. Ўйиннинг 11-дақиқасида майдон эгалари ҳисобни очишди - Адам Буюк ноқулай вазиятда турган бўлсада меҳмонлар дарвозасини ишғол этди.\nҲисобда олдинга чиқиб олган турклар ўйиннинг қолган қисмида ғалабани сақлаб қолиш учун ўйнашди, бельгияликлар эса рақиб дарвозаси томон босимни кучайтиришди. Меҳмонларнинг ҳужумлари ўйинга қўшиб берилган бешинчи дақиқадагина самара берди, Крепин Дьятта жарима майдони ташқарисидан кучли зарба билан ҳисобни тенглаштирувчи голни урди.\n«Брюгге» футболчилари голни нишонлаш учун майдон бурчаги томон югуришди, гол муаллифи либосини ечди, унинг ҳамроҳи Клинтон Мата бурчакдаги байроққа сакраб тепиб, уни синдирди.\nНатижада ўйин ҳаками Иван Кружляка аввалига Дьяттега иккинчи сариқ карточкани кўрсатиб, уни майдондан четлаштирди, кейин Матага тўғридан-тўғри «қизил» кўрсатди.\nҒалабага тенг бу дуранг туфайли «Брюгге» учинчи ўринни сақлаб қолди Европа Лигаси йўлланмаси учун яхши имконият ҳосил қилди. Агар сўнгги турда «Галатасарой» «ПСЖ»ни сафарда мағлуб этмаса, «Брюгге» ўз майдонида «Реал»га қарши ўйинда қандай натижа қайд этишидан қатъи назар Европа Лигаси плей-офф босқичига йўл олади.\nЕЧЛ. «Реал» 0:2 ҳисобида ортда бораётиб, мағлубиятдан қутулиб қолди


Хитой Жануби-Хитой денгизидаги вазиятга изоҳ берди\n09:32 / 08.03.2017\nАйни дамда ҳеч ким Жануби-Хитой денгизидаги вазиятни “тўлқинлантириб” юбора олмайди, дея маълум қилди Хитой ташқи ишлар вазири Ван И чоршанба кунги матбуот анжуманида.\nВан Ининг сўзларига кўра, минтақадаги вазият сўнгги пайтларда анча тинч бўлиб, бу ердаги мамлакатлар “мулоқот ва маслаҳатлашувларнинг тўғри йўлига” қайтишган.\n"Агарда ҳозирда кимдир минтақадаги вазиятни тўлқинлантириб юбормоқчи ва муаммоларни келтириб чиқармоқчи бўлса, у ўз ҳаракатларига ҳеч қандай қўллаб-қувватлов олмайди, бутун минтақанинг қаршилигига дуч келади", - деди Ван И.\nХитой ва минтақанинг қатор давлатлари – Япония, Вьетнам ҳамда Филиппинда денгиз чегаралари ва Жануби-Хитой ҳамда Шимоли-Хитой денгизларидаги маълум бир ҳудудлар бўйича турли қарашлар бор. Хитойнинг фикрича, Филиппин ва Вьетнам минтақада босимни кўпайтириш учун АҚШ кўмагидан фойдаланмоқда. 2016 йилнинг июлида Ҳаагадаги ҳакамлик судининг доимий палатаси Филиппиннинг даъво аризасига кўра, Хитой Жануби-Хитой денгизида ҳудудий даъво учун ҳеч қандай асосга эга эмаслиги ҳақида қарор чиқарди. Суд Спратли (Наньша) архипелагидаги баҳсли ҳудудлар ороллар эмас ва иқтисодий зоналарни ташкил қилмайди, деган қарор чиқарди. Хитой бу қарорни тан олмади.


21 январ 2022, Тошкент вақти: 20:06\nСергей Абашин, тарих фанлари доктори, Санкт-Петербургдаги Европа университети профессори.\nРоссия Давлат думасига сайлов арафасида меҳнат мигрантлари ва миграция қонунчилиги рус медиасининг асосий мавзуларидан бирига айланган эди.\nМигрантлар сонини камайтиришга чақириқлар қайтадан янгради, Москва мэри Собянин қурилишларда “ўзгача сифатларга эга одамлар ишлаши керак”лигини айтди.\nРоссия ахборот маконида эса, мигрантларни ижтимоий норозилик ва асабийлик омили ўлароқ кўрсатиш ҳануз давом этмоқда.\nТарих фанлари доктори, Санкт-Петербургдаги Европа университети профессори Сергей Абашин фикрича, мигрантлар ҳамиша бегона ва хавфли одамлар ўлароқ тасаввур қилинган. Улар терроризм, жиноятчилик каби сўзлар билан ёнма-ён тилга олинади, маданий жиҳатдан ёт ва маҳаллий аҳоли ўрнига даъвогар сифатида кўрилади. Ва айни жиҳатларига кўра, миграция муаммоси – глобал муаммодир.\nАйнан Россиядаги вазиятга тўхталаркан, Абашин ҳар бир муҳим сиёсий воқеа, хусусан сайловлар арафасида мигрантлар мавзусини қўзғаш Россия жамияти учун анъана тусини олганини айтади, шу билан бирга, кейинги пайтларда мигрантларни “олабўжи” қилиб кўрсатиш авжига чиқаётганини урғулайди.\n“Сентябрда сайлов бўлди. Ҳар бир сайлов олдидан миграция мавзуси кўп чайналади. 2013 йилда ўтказилган Москва мэри сайловида ҳам миграция – ҳукумат партиялардан тортиб мухолифатгача, ўнглардан сўлларгача – барчанинг сайловолди дастуридаги асосий бандлардан бири эди. Аммо сўнгги икки йилда бу фобия яна улғаймоқда. Бунга бир томондан миграция билан боғлиқ реал аҳвол, бошқа тарафдан ОАВ сабаб бўляпти: асосан ҳукуматга тегишли пропагандачи матбуот одамларнинг мигрантларга нисбатан умумий салбий муносабатини бадтар кучайтирмоқда”, дейди профессор.\nАбашинга кўра, Россиянинг катта шаҳарларида ва вилоятларида мигрантларга муносабат бир хил эмас. Асосий миграция оқими йирик шаҳарларда тўпланган ва бу маиший ксенофобияни, маиший фобияларни қўзғатади. Вилоятларда мигрантлар камлиги учун уларнинг аҳоли ҳаётига таъсири айтарли сезилмайди.\n“Аммо бу ерда реал ҳаётдан бошқа виртуал, информацион ва сиёсий ҳаёт ҳам бор. Одамларнинг мигрантлар ва миграцияга муносабатини улар ўз кўзи билан кўрган кундалик воқеа-ҳодисалар эмас, телевизор ҳам шакллантиряпти. Қайтага ТВ, ижтимоий тармоқлар ва бошқа ахборот ресурслари жамиятнинг ушбу масала бўйича фикри кескинлашишида муҳим рол ўйнамоқда”, дея хулоса қилади Сергей Абашин.


Ислом Каримов КХШТга: “Мени кутгил ва мен қайтарман”….ми? « O'zbekiston ERK Demokratik Partiyasi\nИслом Каримов КХШТга: “Мени кутгил ва мен қайтарман”….ми?\nЎзбекистон Коллектив Хавфсизлик шартномаси ташкилотидаги фаолиятини тўхтатди. Каримовни бу қарорга келтирган омиллар, ҳозирда Россия ва дунёнинг бошқа мамлакатларидаги етакчи сиёсий таҳлилчилар ҳамда журналистлар учун қизиқарли мавзуга айланган.\n11 July 2012 - 9:05\nАйниқса тоталитар Россиянинг сиёсий таҳлилчилари диктатор Ислом Каримовнинг бу қадамини баҳолашдан чарчашмаяпти. Уларнинг аксариятининг фикрича, Каримов АҚШ ва НАТО мулозимларининг ишончига яна қайтадан кирмоқчи ва шунинг учун КХШТдаги аъзолигини тўхтатди.\nЭътиборингизга ҳавола қилаётганимиз, Россиянинг “Голос России” радиоси дастуридан олинган.\nБу радиодастурда, бошловчи Михаил Шейнкман ва “Независимое военное обозрение” газетасининг масъул муҳарири Виктор Литовкин Ислом Каримов ва КХШТ ўртасидаги муносабатлар ҳақида фикрлашадилар.\nРадиодастур ўзбек тилига эркин таржима қилинган.\nЎзбекистон КХШТдаги аъзолигини тўxтатди\nСтудияда шарҳловчи Михаил Шейнкман.\nЎзбекистоннинг КХШТдаги (Коллектив хавфсизлик шартномаси ташкилоти) фаолиятини тўхтатиб туриш ҳақидаги қарорини тиниқ осмонда ногоҳон чақнаган чақмоқ деб аташ, анчагина муболағалидек. Тошкент ҳар доим ҳам КХШТдан чиқиб кетишга хозир бўлиб турган, у ўзининг бу ташкилотдаги иштирокидан фахрланмаган ва фойда ҳам келтирмаган. Аниқроғи у КХШТда савдолашиш мақсадида аъзоликда тургандек эди.\nКаримов ташкилотни бутунлай тарк этмасдан, аъзолигини тўҳтатиб туриши, унинг руҳиятига мос нарса. ЕврАзЭсни ташлаб чиққанида ҳам шу йўлни тутган эди. Бир қарашда бу норозилик актидек кўринсада, “Биз билан бирга бўлмаганлар, бизнинг душманларимиз”, деб ўйламаслигимиз учун ортга қайтиш маневрига ишора ҳам бордек кўринади….\nАслида уни ўз мажбуриятларини бажармаганлиги, ташкилот йиғинлари ва машғулотларида қатнашмагани учун аллақачон ҳайдаб солиш керак эди. У ташкилот шартномасининг фақат бир бандига оғишмай риоя қиларди, яъни, аъзоларнинг сўзсиз консенсусига. Шунинг учун у ўзининг ўзгача фикрлари билан КХШТ ривожини жиловлаб, аллақачон ғарбга ишлаётгандек бўлиб кўринарди. Шуни айтиш лозимки, Каримов Коллектив тезкор ҳаракат кучлари тузиш бўйича бошланган ҳаракатга ҳам қўшилмаган эди.\nЎзбекистон, одатдагидек, КХШТнинг барча қўшма машғулотларини инкор қилиб келди, икки хафта олдин эса, Тожикистонга харбий машғулотлар ўтказиш учун йўл олган алянс колоннасини ўз ҳудудига киритмади. Ўшанда ҳамма нарса аниқ бўлганди. Каримов биронта блок ёки умумий армия ғояларига қўшилмаслиги барчага аён эди.\nШундай вақтлар бўлдики, харбийча қаттиқўллик тарафдори бўлган Александр Лукашенко ҳар қандай илтифотларни йиғиштириб қўйиб, Ўзбекистонга эшик кўрсатди. Шунинг учун Тошкентнинг ташкилотдан чиқиши кутилмаган ҳолат эмас эди. Бунинг устига, бу унинг биринчи қайсарлиги эмас. Ўзбекистон ҳаттоки, Вашингтон томонидан шоша пиша ҳозирланган антироссия ташкилоти бўлган ГУУАМга яна битта “У” сифатида қўшилиб олганди.\nНамойишчилар ўққа тутилган Андижон воқеалари Каримовнинг ғарб билан дон олишувга чек қўйди. Ахборот учун шуни айтиш лозимки, таҳлилчиларнинг қўпчилиги, ўтмишда қолган ҳиссётли туйғуларни қайтариш учун Тошкент мана шундай ғалати тана ҳаракатларини намойиш қиляпти деган фикрдалар. Бу нарсалар шундан далолатки, у Афғонистондан америкаликлар чиқиб кетгач, АҚШнинг суюкли мамлакатига айланиб қолишга тайёргарлик кўраяпти. Ҳарбий база, техникалар ва шунга яраша келадиган фойда олдида, нафақат Ўзбекистон, балки, унинг кўшнилари ҳам ҳар қандай хизматга тайёрлигини айтишаяпти.\nЭҳтимол, Каримов бундай қайсарлик қилишни истамагандир? У, КХШТни ҳам, ва НАТОни ҳам бир хил жиловда ушлаб турган Қирғизистон йўлини тутмоқчидир балки…Бироқ, КХШТ яқинда, ўзига аъзо мамлакатларнинг ҳудудида хорижий мамлакатларнинг ҳарбий базалари пайдо бўлишига доир муҳим бир қарор қабул қилган. Унга кўра, алянс аъзоларининг барчасини розилиги олингандагина, хориж ҳарбий базаси ушбу ҳудудларда очилиши мумкин. Тошкент бу қарор негизида, Ўзбекистон ҳудудида НАТО ҳарбий базаси ҳеч қачон очилмаслигини кўрди ва КХШТ сафидан чиқишга қарор берди.\nЭнди Каримовнинг қўл оёғи боғлиқ эмас. Демак у қўл панжаларини бемалол мушт қилиб, атрофидаги қўшниларига кўрсата олади. Унинг Тожикистон ва Қирғизистон билан чегара алоқаларидаги тарангликларининг ўзи доимийга айланди. Ўз ортида АҚШнинг қўллаб қувватлашини сезган Тошкент энди бутунлай эркалаб кетиши ҳам мумкин. Лекин ҳозирча таҳлилчилар вазиятнинг бу қадар тарангликка бормаслигини башорат қилишаяпти.\nЎзбекистон билан ҳеч қачон разведкага бирга бориш мумкин бўлмаган, лекин шунга қарамасдан, унинг бугунги намойишкорона одимларини хазм қилиш қийин. Ислом Каримов, Путиннинг президентликка қайтишини МҲД етакчилари орасида биринчилардан бўлиб, энг баланд овозда ҳаяжон билан маъқуллаганди, биргаликда тоғларни қайириш ҳақида жар солганди. Энди эса, ўзи энг ҳаққоний ва тўғри деб атаган йўлдан қайрилиб кетди.\nАйни пайтда эса у МҲДларининг эркин савдо зонасига қўшилиш жараёнини бошлаб берувчи меморандумга имзо чекди.\nКўпчилик эҳтиёткорлик билан, энди Ўзбекистон яна қайтаяпти, деган ўйга борди. Шу ўринда яна савол пайдо бўлади: Каримов қачон тўғрисўз бўлган ва у билан Путин ўртасидаги ишонч даражаси нақадар юқори?Агар Каримов Путинни ўз саройида қабул қиларкан, унинг олдида шунчаки ялтоқланса, бунақа шерикнинг кимга кераги бор? Каримовга Эркин савдо зонаси керакми, олсин. Унинг КХШТдаги иштироки барибир бефойда эди. Эркин савдо зонаси эса, ҳар қалай бу интеграция дегани..\nБу албатда тахминлар холос. Бунинг устига, масаланинг муҳим бир жиҳати бор, яъни Ўзбекистон КХШТдан бутунлай кетмади, атиги аъзолигини тўхтатиб қўйди холос. Аслида, ўзи аллақачон тўхтаб турган нарсани тўхтатиб қўйиш мумкинми?\nМавзуни “Независимое военное обозрение” газетасининг масъул муҳарири Виктор Литовкин давом этдиради.\nШейнкман: Ўзбекистоннинг КХШТдан чиқиб кетиши кимлар учун ёмон бўлди деб ўйлайсиз?\nЛитовкин: Ўйлайманки, биринчи навбатда уларнинг ўзлари учун. Ўзбекистон қанақадир ўзининг тушунарсиз ўйинларини бошлади. Балки у ўз ҳудудида НАТО ёки АҚШ базаларини жойлаштириб мана шу усул билан Қўшма штатларнинг режимга нисбатан хайрихоҳлигини оширишни ўйлашаётгандир, бироқ бу жиддий англашилмовчилик.\nИслом Каримов бу усулни қўллаб бўлган. Андижон воқеаларидан кейин АҚШ ва НАТО томонидан қандай туртки олганини у унита олмайди. Шунингдек, Россия ва унинг КХШТ бўйича иттифоқчиларининг яхшилиги, Ўзбекистонда ўша пайтда бўлиши аниқ бўлган “зарғалдоқ инқилоби”дан ўзининг сақлаб қолганини ҳам у яхши эслайди.\nБироқ у ҳозир КХШТи ичидаги қанақадир келишмовчиликлар сабабли, гуёки АҚШ ва НАТОни ўз томонига тортиш мақсадида, яна ўзининг эски ўйинларини бошлади. Мен ўйлайманки, бу нотўғри сиёсат.\nШейнкман: Ўзбекистоннинг КХШТдан чиқиши, бу ташкилотнинг сиёсатига нақадар ўзгартиришлар олиб келади? Ва бу минус, Ўзбекистоннинг стратегик жараёнларни тўхтатиб турганини ҳисобга олсак, плюсга айланини ҳам мумкинми?\nЛитовкин: ҳарбий нуқтаи назардан олиб қараганда, Ўзбекистон ҳеч қачон КХШТ ишларида қатнашмаган. Бу мамлакат ташкилот ишига, ўзига фойдаси бор жиҳатлардагина бош қўшди. Масалан, имтиёзли нархларда қурол яроғ сотиб олиш каби масалаларда. КХШТ ва бошқа аъзо мамлакатлар учун нимадир қилиш вақти келганида эса расмий Тошкентни топа олмай қоласиз..\nШунинг учун мен, Ўзбекистоннинг КХШТдан чиқиши алянснинг ҳарбий салоҳиятини сусайтиради дея олмайман. Бундан келадиган ягона маънавий зарар шуки, ташкилотнинг иттифоқчиси саналган бир давлат ўз аъзолигини мана шундай намойишкорона, тўрт томонга жар солиб тўхтатиб қўйиши холос…\nУлуғбек Ҳайдаров ўзбекчалаштирди.


"Сепаҳон" жамоаси Эрон ва Саудия Арабистони ўртасидаги зиддият туфайли ОЧЛдан чиқиб кетиши мумкин » Скачать музыку бесплатно новинки музыки 2016-2017\n"Сепаҳон" жамоаси Эрон ва Саудия Арабистони ўртасидаги зиддият туфайли ОЧЛдан чиқиб кетиши мумкин\nКомментариев: 0 Просмотров: 315 Дата: 17-02-2016, 00:00 Эроннинг "Сепаҳон" жамоаси саудияликлар билан сиёсий зиддият туфайли Осиё чемпионлар лигаси турнирини тарк этиши мумкин. Хабарларда айтилишича, Эронда ўтган мавсум чемпиони бўлган "Сепаҳон" ОЧЛдаги ўйинларини нейтрал майдонда ўтказишни истамаяпти. Олдинроқ Саудия Арабистони томони ОФКдан сиёсий зиддиятлар туфайли Эрон жамоаларига қарши учрашувлар нейтрал майдонда бўлиб ўтишини сўраган эди. "Бу муаммо бизнинг фойдамизга ҳал бўлади деб ўйлайман, аммо агар нейтрал майдонда ўйнашни буюришса турнирдан чиқиб кетмоқчимиз" - деган "Сепахон" менежери вазифасини бажарувчи Рассол Ҳорваш. Маълумот учун, "Сепаҳон" ОЧЛнинг гуруҳ босқичида Саудия Арабистонининг "Ал-Иттиҳод" жамоаси билан бир гуруҳдан ўрин олган. Эслатиб ўтамиз, 3 январь куни Саудия Арабистонида шиалар хатиби қатл этилгач, эронликлар саудияликларнинг Теҳрондаги элчихонасига ҳужум уюштирди. Шундан сўнг, Саудия Арабистони Эрон билан дипломатик алоқаларини узди. Кейинроқ бир қатор араб давлатлари, жумладан Баҳрайн, Судан ва бошқалар Эрон билан дипломатик муносабатларни тўхтатди ёки муносабатлар даражасини пасайтирди. - деб хабар бермоқда Stadion.uz нашри.


“Вақф” фонди табиий офат туфайли уйидан айрилган хонадонларга ёрдам беради – Telegraph\n“Вақф” фонди табиий офат туфайли уйидан айрилган хонадонларга ёрдам беради\nvaqf.uz April 29, 2019\nЎтган ҳафтада юртимиз ҳудудларида кучли ёғингарчилик натижасида содир бўлган сел тошқини туфайли айрим вилоятларда бир неча хонадонлар зарар кўрди. Ёмғир сувлари томорқалардаги экинлар ва чора ҳайвонларига зиён етказди. Юзага келган ҳолатларни бартараф этиш мақсадида, турли ташкилотлар томонидан куч-воситалари жалб қилиниб, кўрилган талофатларни бартараф этиш чоралари ва моддий-маънавий кўмаклар берилмоқда.\nШу мақсадда, 28 апрель куни “Вақф” фонди раҳбари Искандар Халилов табиий офат туфайли уйидан айрилган оилалар ҳолидан хабар олиш учун Қашқадарё вилояти Қамаши туманига борди.\nҚашқадарё вилояти Қамаши тумани 25 та аҳоли хонадонларининг ёрдамчи уйларига ва ҳовлисига сел сувлари талофат етказган. Мана шундай табиий офатлардан бири Қашқадарё вилояти Қамаши тумани, Қизил кўл қишлоғида истиқомат қилувчи икки нафар оила – Раҳимов Собир ҳамда Норчаева Ироданинг хонадонидир. Сув тошқини оқибатида бу икки оила ўз хондонларидан буткул айрилган.\n– 24 апрель куни қўй-қўзиларни ўтлатиш мақсадида, адирлик томон ҳайдаб бордим. Тунги соат иккилар чамаси аёлим қўнғироқ қилиб, уйга эшикдан сув кираётгани ҳақида хабар берди. Шошганча келсам, уйимиз эшигидан кирган сув тиззадан ошган. Бир амаллаб уй ичкарисида қолган аёлим ва икки қизимни олиб чиқдим. Бироз вақтдан сўнг уйимиз бутунлай вайрон бўлиб, бир уюм лойга айланди. Ҳатто, ҳужжатларимизни ҳам олишга улгурмадик, –– дейди Қамаши тумани Қизилкўл қишлоғида истиқомат қилувчи Раҳимов Собир.\nТабиий офат Қамаши тумани Карвон қишлоғидаги яна бир оила бошига ташвиш олиб келди. Вояга етмаган тўрт нафар фарзанди бор Норчаева Ироданинг турмуш ўртоғи тайинли ишда ишламайди. Асосан мавсумий меҳнат орқали кун кечараётган оила бир неча йиллар давомида қийинчилик билан 3 хонали уйни қуриб битказди. Аксига олиб уй девори пахсадан бўлгани сабаб қаттиқ ёмғир натижасида, қишлоқ ёнидан оқиб ўтаётган каналга келган сел каналдан тошиб чиқиб, Норчаевлар хонадонини вайронага айлантирди.\n“Вақф” хайрия жамоат фонди раҳбари ўз уйларидан айрилган ушбу икки хонадон аҳлининг дардларига қулоқ осди. Фонд томонидан уларга қисқа муддат ичида қуриб битказиладиган янги хонадонлар учун моддий кўмак кўрсатилиши таъкидланди.\nАзиз, саховатпеша ватандошлар! Табиий офат туфайли уйларидан айрилиб, кўмакка муҳтож ватандошларимизга ёрдам беришда сизларнинг ҳиссангиз беқиёс.


Қабристон зиёрати одоби - Xojabuxoriy\nҲазрати Бурайда розияллоҳу анҳу ривоят қилган ҳадиси шарифда Пайғамбаримиз соллаллоҳу алайҳи ва саллам айтадилар:\n“Мен сизларни қабрлар зиёратидан қайтарган эдим. Энди ижозат бердим: зиёрат қилаверингизлар”(Имом Муслим, Имом Термизий, Абу Довуд, Насоий ривоятлари).\nБошқа бир ривоятда Расул акрам соллаллоҳу алайҳи ва саллам айтадилар: “Қабрларни зиёрат қилишни истаган киши зиёрат қилсин. Чунки қабр зиёрати бизга охиратни эслатади”(Имом Термизий, Имом Абу Довуд ривоятлари).\n1. Исломнинг илк даврида қабристонга боғлиқ хунук одатларни бартараф қилиш учун қабрлар зиёрати таъқиқланган эди. Ёмон одатлар тарк этилгач, кейинчалик зиёратга рухсат берилди.\n2. Қабр зиёрати қалбларни юмшатади, инсонга ўлимни ва охиратни эслатади. Шунинг учун ҳар замонда қабрларни зиёрат қилиб туриш, ўлгандан кейин қабрда кечадиган ҳолларни ўйлаб, ҳаётни яхши изга солишга, савобли, хайрли ишлар қилишга шошилиш лозим бўлади.\n3. Зиёрат ўлимни эслатади, дунё муҳаббатини дилдан кетказади, беҳуда мақтаниш ва ғурурланишни тарк этишга сабаб бўлади.\n4. Ўликлар тирикларнинг дуоларидан, садақа ва эҳсонларидан фойда олади. Шу сабабдан қабристондаги ўликлар ҳаққига дуолар қилмоқ лозим.\n5. Қабристонда ётганларни эртанги қўшниларимиз деб билмоқ лозим.\n6. Қабристонни фақат кундузи эмас, балки кечаси ҳам зиёрат қилиш мумкин.\nЗиёрат қилувчига тегишли одоблар:\n1. Аввало, ниятни тўғирламоқ, ихлос билан, холис Аллоҳ учун зиёрат қилмоқ лозим.\n2. Зиёрат пайтида таҳоратли бўлиш суннатдир.\n3. Қисқа муддат бўлса ҳам дунё машғулотини тарк этиб, охиратни ўйламоқ.\n4. Икки ракъат намоз ўқиб, савобини маййитга ҳадя этмоқ суннатдир.\n5. Зиёратгоҳда виқор билан – вазмин, сокин юрмоқ.\n6. Қабр аҳлига салом бермоқ суннатдир.\n7. Оёқ томонидан бориб, маййитга яқин ва юзланиб ўтирмоқ.\n8. Қабрни сийпаш, ушлаш, ўпишдан ва айланиб тавоф қилишдан қаттиқ сақланмоқ.\n9. Қабр бошида “Ёсин” сурасини ёки ўзи билган бошқа сура ёхуд оятларни ўқимоқ.\n10. Қабрни босмаслик лозим.\n11. Қабр зиёратига борувчи киши, очиқ-сочиқ, беҳаё кийимлардан, баъзи эркакларга ўхшаб калта шим(шортик)да бўлмаслиги керак.\nҚабристон боирлганида барча қабр аҳлига қуйидагича салом бериш керак: “Ассалому алайкум, я аҳлад-дияр. Ва инна иншааллоҳу бикум ла ҳиқувна ва ярҳамуллоҳул мустақдимийна минна ва мустаъхирийна. Асъалуллоҳа лана ва лакумул ъафия” (Сизларга салом бўлсин, эй диёр-қабристон аҳли. Биз ҳам Аллоҳ хоҳласа,(бир куни) ёнингизга келамиз. Биздан олдин ўтганларни Аллоҳ раҳмат қилсин! Аллоҳдан ўзимизга ва сизларга офият тилаймиз)\nЗиёрат чоғида қабрдагилардан ёки азиз-авлиёлардан мадад, шифо, фарзанд, ҳожат барорни сўраш, қабрга қараб сажда(таъзим) қилиш, қабр тупроғини юзга суртиш, авлиёлар мақбарасини ўпиш ва атрофини тавоф қилиш, ёш болаларни қабр устида юмалатиш, қабрда ётган улуғларга атаб жонлиқ сўйиш ислом шариати қайтарган амаллардандир. Шунингдек қабристондаги дарахтларга латта боғлаш, қабрлар устига олов(шам) ёқиш динимизда йўқ, булар қадимги хурофий ишлардан бўлиб, исломда қоралангандир.\nХулоса ўрнида шуни айтиб ўтишимиз лозимки, ёз фаслида инсонлар сўлим тоғ бағрларидаги салқин жойларга бориб дам олишни ҳоҳлайди. Ваҳоланки баъзи азиз авлиёоуллоҳларимизнинг муборак қабрлари салқин сўлим тоғ бағрларида жойлашган. Қабр зиёрати вақтида зиёрат одобларига амал қилган ҳолда, ётган маййитларга зарар етказмасдан бу амални шариатга мувофиқ амалга ошириш лозим бўлади. Ҳиссиётга берилиб, дод-вой солиб тирикларга ҳам ўликларга ҳам озор берувчи амалларни қилиб, савоб умид қилинган амалдан бенасиб бўлиб қолмайлик. Қабрлар бизга ўлимни, охиратни эслатгувчи бир эслатма эканини доим ёдда тутган ҳолда зиёрат қилиш уламолар иттифоқ қилган ишга мувофиқ бўлади.\nХожа Бухорий ўрта махсус ислом билим юрти ўқитувчиси Мардонов Хайрулло\nАндижон вилоятида ўтказиладиган маърифий тарғибот тадбирлари РЕЖАСИ


Ўзбекистон «Одноклассники»га кирувчилар сони бўйича нечанчи ўринда?\n17:26 / 29.09.2017\n«Одноклассники» ижтимоий тармоғи вакиллари 27 сентябрь куни Тошкент шаҳрида бўлиб ўтган мобиль технологиялар ва маркетингга бағишланган анжуманда иштирок этдилар. Конференцияда спикер сифатида «Одноклассники» лойиҳасининг бизнесни ривожлантириш бўйича менежери Виктор Кравченко қатнашди. Ўз чиқиши давомида у ижтимоий тармоқнинг ўзбекистонлик фойдаланувчилари ва янги маҳсулотлар ҳақида сўзлаб берди.\n«Ўзбекистон — ўзининг 2 060 928 га тенг фойдаланувчилари билан ижтимоий тармоққа ташриф буюрувчиларнинг ўртача ойлик сони бўйича учинчи ўринда. Фақатгина Беларусь ва Қозоғистон олдинда. Одноклассники фойдаланувчилари ижтимоий тармоқда ўртача 41 дақиқа вақт сарфлайдилар», — деб айтди Виктор Кравченко.\nВиктор Кравченко томонидан келтирилган статистик маълумотларга кўра, ОК иловаси 30 млн. маротаба юклаб олинган, Google Play’да энг кўп муҳокама қилинган илова деган номга сазовор бўлган ва IOS учун энг яхши иловалар рўйхатига кирган. Бундан аввалроқ 82% фойдаланувчилар мобиль телефонлардан фойдаланиши хабар қилинган ва бу йўналишда Ўзбекистон бошқа МДҲ мамлакатларини ортда қолдирмоқда.\nСпикер «Одноклассники»даги саҳифалар, уларнинг имкониятлари ва яқинда ишга туширилган маҳсулотлар ва хизматлар пештахталари, гуруҳлар учун хабарлар, ОК мобиль иловаларида таҳлил ва фото, видео ёки маҳсулотларни намойиш этиш мумкин бўлган гуруҳлардаги созланувчи контентли блоклар каби янгиликлар ҳақида сўзлаб берди. Спикер видеоконтентга ҳам алоҳида эътибор қаратди.\n«Ҳозирда видеоконтентлар ижтимоий тармоқларда жуда ҳам оммабоп, Одноклассники бундан мустасно эмас. Одноклассникида видеоларни томоша қилиш сони суткасига 350 миллиондан ортиқ. Ушбу соннинг 2 миллионга яқини Ўзбекистонга тўғри келади», — дейди Виктор Кравченко.\nЎз чиқишида Виктор Кравченко ОКнинг реклама майдонлари имкониятлари билан таништиришга алоҳида эътибор қаратди. Виктор Кравченко катта миқдордаги таргетлар ва энг самарадор реклама форматлари хақида батафсил маълумот берди.\nОдноклассники Хитой товарларининг интернет-дўконини ишга туширди


«Вакцинация, вакцинация ва яна вакцинация» –...\nУшбу йиғилишда давлат раҳбари халқимизга мурожаат қилди.\n«Фурсатдан фойдаланиб халқимизга мурожаат қилмоқчиман.\nНуронийларимизга, фарзандларимизга, ҳаммага жуда эҳтиёт бўлайлик. Пандемия яна ўзининг нималарга қодирлигини кўрсатяпти. Бу кўринмас душман биз билан жуда катта кураш олиб боряпти. Шунинг учун: вакцинация, вакцинация ва яна вакцинация. Жуда катта машаққатлар билан биз вакциналарни олиб келяпмиз. Тўртинчи август куни яна уч миллион янги доза вакциналар Америкадан олиб келинадиган бўлди. Ҳозир 2,5 миллион доза вакциналаримиз бор, лекин ҳалиям одамларимиз вакциналарга ишонишмаяпти, жуда катта йўқотиш бўляпти орамизда. Соғлиғимизга эътиборли бўлишимизга яна бир марта даъват қилмоқчиман. Бефарқ бўлмайлик. Кўринмас душман ёнимизда юрибди. Кўряпсизлар, яна шифохоналаримиз тўлиб кетди. Уларни ёпган эдик бир вақтлар... Қандай оғир келди ҳозирги пандемия ва қачон тугайди, ҳеч ким билмайди», деди президент.\nвакцина Президент пандемия


Экрандаги муҳаббат: бир неча бор севишганлар ролини ижро этган Голливуд юлдузлари (фото) - Daryo\n12:59, 13.10.2020 47406\nЭкрандаги муҳаббат: бир неча бор севишганлар ролини ижро этган Голливуд юлдузлари (фото)\nЭкранда шунчаки роль ижро этаётган айрим жуфтликларнинг муҳаббати шунчалар ишончли кўринадики, томошабинлар уларни чин деб қабул қилади. Шунинг учун ҳам уларга сюжети турли хил, аммо айнан жуфтлик тарзида иштирок этиш таклифи тушади. Ижро маҳорати бир-бирига чамбарчас бўлган актёр ва актрисалар деярли умр бўйи бу каби таклифларда қочиб қутула олмайди.\nУлар илк маротаба афсонавий лайнернинг фожиаси фонида муҳаббатни тараннум этди. Жўшқин юракли қиз ва оддийгина йигитнинг муҳаббати ҳақидаги воқеа миллионлаб инсонларнинг кўзига ёш келтирди. Шунингдек, актёрларнинг ўзлари учун ҳам ушбу самимий асар уларнинг орасида мустаҳкам дўстлик ришталари боғланишига олиб келди.\nОрадан ўн йил ўтиб, жуфтлик тажриба ва маҳорати ошган етук актёрлар сифатида яна жуфтлик тарзида намоён бўлди. Улар иштирок этган «Ўзгаришлар йўли» фильми сюжетига кўра, аёл оилавий муносабатлардаги қийин инқирозни бошдан кечиради, бу эса бошқа персонажларнинг характери орқали янада кучаяди. Қисқа қилиб айтганда, парда ортидаги оилавий ҳаётнинг ажойиб ва оғир дамлари акс этган фильм.\nЭмма Стоун ва Райан Гослинг\nЭмма ва Райан экранда уч маротаба жуфтлик сифатида кўриниш берган. Уларнинг муҳаббати шу қадар ишонарли эдики, томоншабинлар жуфтликнинг ҳаётдаги муносабати тўғрисида ҳам башорат қила бошлаган. Аммо актёрлар фақатгина қалин дўст бўлиб қолди.\nЖуфтлик дастлаб «Бу аҳмоқона муҳаббат» драмасида, кейин эса «Гангстер овчилари»да ҳам ҳамкорликда роль ижро этди. Уларнинг ижодий фаолиятидаги яна бир муҳаббат воқеаси нафақат ишлаб чиқариш, балки «Оскар-2017»даги жанжаллари билан ҳам машҳурликка эришган «Ла-ла Ленд» мусиқий фильми бўлди.\nКиану Ривз ва Шарлиз Терон\nРивз ва Терон икки маротаба жуфтлик ролини ижро этди. «Тотли ноябрь» фильмида қаҳрамонлар ўзларининг ёрқин туйғуларини иложи борича тўлақонли ва абадий муҳрлашга интилиб, чидаб бўлмас кучга қарши туради. Ушбу фильмда жуфтликнинг ўзига яраша маҳорати уларнинг олдига қўйилган вазифани аъло даражада уддалади. Лекин «Иблиснинг адвокати» фильмида жуфтликни бошқа бир сюжет кутиб турар эди. Энди Ривз муҳаббатни йўқ қилиш маркази бўлиб роль ижро этган. Гўзал, ёш, муваффақиятга эришган севишганлар биргаликда бахтли бўлишлари ҳам мумкин эди, аммо воқеалар бунинг акси бўлиб чиқади.\nАдриано Челентано ва Орнелла Мути\nУшбу ажойиб италиялик жуфтликни барча илк бора кўргандаёқ ёқтириб қолган ва бу ҳанузгача давом этмоқда. Ажойиб юмор, романтика ва италянча эҳтиросга бой фильм томошабинларга байрамона кайфият бағишлайди.\nАктёрлар ҳамкорлиги иккита фильмни дунёга келтирган. Улар «Қайсарнинг қуйилиши» комедияси ва «Девона ошиқ» севги ҳақидаги картиналардир.\nРичард Гир ва Жулия Робертс\nГир ва Жулия Золушка ҳақидаги фильмни замонавийлаштирди. Тадбиркор йигит ва кўчадаги қизнинг севгиси синчковлик билан кузатадиган томошабинларда кўплаб саволларни туғдирди. Аммо бу фильмнинг машҳурликка эришишига тўсқинлик қилмади. Кейинчалик «Қочоқ келин» фильмидаги жуфтлик аввалгидек муҳаббатга эга бўлмади, аммо картина кассабоп фильмлар қаторидан жой олди.\nТом Хенкс ва Мег Райан\nУшбу ижодий ҳамкорлик ҳақиқатан ҳам яраланган қалблар учун малҳамдир. Жуфтлик илк бора «Жо вулоқнга қарши» фильмида роль ижро этди. Аммо «Сиэтлда уйқусиз» ва «Сизга мактуб бор» фильми ҳақиқий машҳурликка эришди – унда ҳеч қандай манфаат ва мураккаблик мавжуд эмас. Шунчаки илиқ ва самимий туйғулар акс этган.\nОрадан 17 йил ўтиб, Мег ўзи режиссёрлигида «Итака» фильмини суратга олди. Шунингдек, бош қаҳрамон ўзи ва турмуш ўртоғини – Том ижро этди. Афсуски, фильм муваффақиятга эришмади.\nМоника Белуччи ва Венсан Кассель\nКино санъатидаги энг гўзал жуфтликлардан бири, дея эътироф этилган Белуччи ва Кассель ҳаётда ҳам буни исботлади. Улар 12 йил давом этган турмуши давомида икки қиз фарзанд ва бир нечта ажойиб фильмлар тақдим этди. Улар ижросидаги севги учун кураш ҳақида мелодрама «Хонадон» ҳамда «Қайтарилмаслик» фильмида жуфтлик қаҳрамонларининг бошдан кечирган мураккаб ҳис туйғуларини энг реалистик тарзда етказишга муваффақ бўлди.\n20:49 Бугун 78\n20:48 Бугун 233\n20:34 Бугун 1626\n20:26 Бугун 1902\n22:15, 17.04.2021 105314\n23:58, 17.04.2021 98852


Ён қўшним 3 қаватли бино қурмоқда. Оқибатда 1-қаватдан кўриниш ёпилиб қолаётир.\nБино мулкдори қўни-қўшниларнинг розилигисиз турар жой ёнида қурилиш ишларини олиб боришга ҳақлими?\n– Яшовчиларнинг розилигини олиш керакми-йўқлигини аниқлаш учун қайси участкада қурилиш кетаётганини белгилаш керак.\nҚурилиш ишлари уйлар атрофидаги ҳудудлардан ташқарида олиб борилганда қурилишни келишиш ва яшовчиларнинг розилигини олиш талаб этилмайди.\nҚурилиш ишлари уйлар атрофидаги ҳудудларда олиб борилганда эса фақат турар жойларнинг ва яшаш учун мўлжалланмаган жойларнинг барча мулкдорлари келишувига кўра амалга оширилади. Бундай келишувга эришилмаган тақдирда – мулкдорлардан исталган бирининг даъвоси бўйича суд томонидан белгиланади (УЖКнинг 127-моддаси 1-қисми).\nУй атрофидаги ҳудуд бўлиб кўп қаватли уй жойлашган ер участкаси ҳисобланади. Унинг чегаралари давлат кадастр ҳисобида ёки техник паспортда белгиланади. Участка таркибига майдончалар, боғлар, тротуарлар ва квартал ичидаги йўллар ва тор кўчалар киради (ЎзР 0329-16-сон СанҚН).\nУй атрофидаги ерларда бўш майдонлар бўлса, улар қуйидагилар учун жиҳозланиши керак (ВМнинг 28.06.1994 йилдаги 325-сон қарорига 3-илованинг 35-банди):\n♦ кир қуритиш учун хўжалик майдончаси, кийимлар ва бошқа уй буюмларини тозалаш учун майдонча;\n♦ уй-жойлардан фойдаланиш ташкилотининг эҳтиёжи учун майдонча;\n♦ футбол, баскетбол, волейбол, теннис ўйнаш ҳамда гимнастика билан шуғулланиш учун спорт майдончалари;\n♦ қум солинган қутилар билан таъминланган, арғимчоқлар, тебранадиган тахталар, айвончалар ва бошқа мосламалар ўрнатилган кичик ёшдаги болалар учун ўйин майдончалари;\n♦ қиш даврида спорт ва болалар майдончаларида зарур асбоб-ускуналар билан жиҳозланган сирпанадиган ва яхмалак отадиган тепаликлар;\n♦ ахлат ва озиқ-овқат чиқиндилари учун контейнер ва бочоклар ўрнатиладиган майдончалар.\nШу билан бирга қурилиш ишлари кичик туманда олиб борилаётган бўлса, кўп квартирали турар жой бинолари орасида исталган мақсаддаги объектларнинг жойлаштирилишига ҳам йўл қўйилмайди. Бундан махсус бино ва иншоотлар – спорт майдончалари, болалар учун ўйин майдончалари, кир қуритиш учун майдончалар, автомобиллар учун вақтинча тўхташ жойлари мустасно (ШНҚ 2.07.01-03).\nҚурилиш ишлари олиб борилаётган жойидан қатъи назар қурувчи шаҳар қурилиши норма ва қоидаларига риоя этиши лозим.\nҚурувчи томонидан қурилиш нормаларига риоя этилмаётгани борасида шубҳага бораётган бўлсангиз, туман ҳокимияти ёхуд прокуратурасига мурожаат қилишингиз мумкин.


07 июл 2022, Тошкент вақти: 04:24\nБобомурод Абдуллаев 9 августда Бишкекда қўлга олинган эди.\nБишкекда қўлга олиниб Ўзбекистонга ўтказиб берилган журналист Бобомурод Абдуллаев Қирғизистон Миллий хавфсизлик давлат қўмитаси тергов хибсхонасида қийноққа солинганини иддао қилди.\nУ ўзига нисбатан куч қўлланган ходимларга чора кўрилишини сўраб Қирғизистон Бош прокуротурасига ҳам мурожаат қилган.\nАбдуллаевнинг Ўзбекистонга экстрадиция қилинишини қоралаётган қирғизистонлик адвокатлар бу воқеа чуқур ўрганилишини талаб қилмоқда.\nАммо Қирғизистон расмий идоралари журналистнинг бу баёнотига хозирча муносабат билдирмади.\nБобомурод Абдуллаев Тошкентдаги синглисининг уйидан “Настояшчее время” телеканалига берган суҳбатида Қирғизистон Миллий хавфсизлик давлат қўмитаси ҳибсхонасида қийноққа солингани тўғрисида баёнот берди.\nУнга кўра, бу воқеа Бишкекнинг Биринчи Май туман суди уни 8 сентябргача эҳтиёт чораси сифатида қамоқда сақлаш тўғрисида қарор чиқарганининг эртаси куни, яъни 11 августда бўлган.\nАбдуллаевнинг айтишича, Қирғизистон Миллий хавфсизлик давлат қўмитаси терговчиси экстрадиция қилиш тўғрисидаги қарорни имзолашга мажбур қилган.\n- Мен имзолашдан бош тортдим. Ҳаракатлари фойдасиз бўлганидан бироз вақт ўтиб улар камерага кириб, қўрқитиб, ҳужжатни имзолашимни талаб қилишди. Савлатлироқ бири мени каравотга ётқизиб, яшил сочиқ билан бўғди. Қочаман деб иккита темир каравот орасига йиқилиб тушдим. Қошимдан қон кетиб, юзимга тушганда улар қўрқиб камерамдан чиқиб кетишди - деди Абдуллаев рус тилида берган суҳбатида.\nБобомурод Абдуллаев Озодлик билан бўлган суҳбатида ҳам терговчи Равшан Токонов уни экстрадиция тўғрисидаги ҳужжатни адвокатлар иштирокисиз имзолашга мажбур қилмоқчи бўлганини билдирган, аммо ўзига нисбатан қийноқ қўлланилгани ҳақида айтмаган эди.\nБобомурод Абдуллаев қирғизистонлик адвокатлари орқали ўзига нисбатан қийноқ қўлланилгани тўғрисида Қирғизистон Бош прокуратурасига ариза киритганини ҳам билдирган.\n- Биз қийноқ қўллаш ҳоллари бўлгани борасидаги аризани бир неча кун олдин расман Бош прокуратурага берганмиз. Ҳозирча улардан ҳеч қандай жавоб олмадик. Бизнинг оммавий ахборот воситаларига берган билдирувларимизга ҳам Бош прокуратура муносабат билдирмади. Ҳудди кар ва соқов бўлиб қолгандай бўлишяпти - деди Абдуллаевнинг Бишкекдаги адвокати Темур Карабаев.\nОзодлик радиоси қирғиз хизматининг маълум қилишича, Бош прокуратура матбуот хизмати бу борада кейинроқ изоҳ берилишини билдирган.\nМиллий хавфсизлик давлат қўмитаси ҳам ўзбекистонлик журналист баёнотига муносабат билдирмади.\nМахсус хизмат Бобомурод Абдуллаевни Ўзбекистон сўрови билан 9 август куни Бишкекда қўлга олган. Бишкекнинг Биринчи Май туман суди журналистни 8 сентябргача махсус хизмат тергов ҳибсхонасида қолдириш тўғрисида қарор чиқарган.\nМахсус хизмат Абдуллаев 14 кундан кейин, 22 августда Тошкентга ўтказиб берилганини маълум қилган.\n- Қийноқ қўлламаслик ва тегишли вақтда тиббий ёрдам кўрсатиш бўйича кафиллик олинди ва шунинг асосида Абдуллаев Ўзбекистон томонига ўтказилди, -деган эди Қирғизистон махсус хизмати вакили Рахат Сулайманов 22 август куни.\nБишкекдан Тошкентга олиб келинган Бобомурод Абдуллаев Ўзбекистон ДХХ ходимлари тарафидан саккиз соат сўроқ қилиниши ортидан уйига қўйиб юборилган.\nБобомурод Абдуллаевнинг онаси ўғлини озод қилишни сўраб Мирзиëевга¸ халқаро ташкилотлар эса¸ Бишкек ҳукуматига мурожаат қилди(ВИДЕО)\nУнинг адвокатлари Абдуллаев Қирғизистондан қочқинлик сўраб ариза берганига қарамай, махсус хизмат журналистни Ўзбекистонга ўтказиб беришини қоралаган. Бу ҳаракат учун Қирғизистон ҳукуматини бир қатор халқаро ташкилотлар ҳам танқид қилган.\nБобомурод Абдуллаев шу йилнинг февралида Марказий Осиёдаги Америка Универститети таклифи билан 4 ойлик ўқиш учун Бишкекка келган. Коронавирус пандемияси сабабли чегаралар ёпилгани учун қайтиб кетолмаган.\nБобомурод Абдуллаевнинг адвокати: Экстрадиция ҳақида ДХХ мени хабардор қилмади\nБобомурод Абдуллаевнинг адвокатлари Қирғизистон Бош прокуратурасига шикоят аризаси киритди\nБобомурод Абдуллаевнинг рафиқаси турмуш ўртоғининг Тошкентга топширилган бўлиши мумкинлигидан хавотирланмоқда


“НАМУНА” КИЧИК САНОАТ ЗОНАСИДА 1+1 ЛОЙИҲАСИ\nЯнгича ёндашув. Бугун даврнинг талаби шундай. Аҳоли билан, хусусан, «Аёллар дафтари», «Ёшлар дафтари»га киритилган ҳамюртларимизни ҳар томонлама қўллаб-қувватлаш муҳим масалалардан саналади. Уларнинг бандлигини таъминлаш ҳам долзарб вазифалардан. Жойларда амалга оширилаётган ишлар ҳам бу саъй-ҳаракатларнинг амалдаги ифодаси.\n4210 минг аҳолининг 111 минги ёшлар. Ёки Косонсой тумани бўйича аҳолининг 55 фоизини ёшлар ташкил қилади дегани. Уларнинг бандлигини таъминлаш, муайян касбга йўналтириш, бўш вақтини мазмунли ўтказиш устувор вазифалардан саналади. Бугун бу борада янги тизим жорий этилди. Яъни бир тадбиркорга бир нафар ёш бириктирилади. Бунда у ҳам иш билан таъминланади ҳам мавжуд билимларини мустаҳкамлаб боради.\nАйни пайтда Косонсой туманининг "Гўрмирон" ҳудудида жойлашган 26 гектар майдонда ташкил этилган “Намуна” кичик саноат зонасида 210 млрд сўмлик 27 та лойиҳа амалга оширилмоқда. Бунинг натижасида 1700га яқин янги иш ўринлари яратиляпти. Эътиборли жиҳати, бу ерда ишбилармонлар ўз фаолиятларини бошлашлари баробарида ёшларга касб маҳорати ҳам ўргатилади. Яъни 1+1 лойиҳаси асосида. Муҳими, улар келгусида мустақил иш бошлашларида бу заминдир.\nУлар тадбиркорга бириктирилиши натижасида ҳам ишга жойлашишади ҳам даромад топиш имкониятига эга бўладилар. Эътиборлиси, улар бир вақтнинг ўзида тажрибаларини ҳам орттиришади. Бу эса келгусида уларнинг мустақил фаолият бошларида "мактаб" вазифасини ўтайди.


Туркманистонда қора рангдаги машиналарга «ов» эълон қилинди - ОАВ\n13:33 / 08.01.2018\nТуркманистонда йўл полицияси йўлларда фақат қора ва қуюқ кулранг машиналарни эмас, балки бошқа рангдаги машиналарни ҳам тўхтатмоқда. Бу ҳақда «Хроника Туркменистана» нашри ўз мухбирлари, шунингдек ўқувчиларига таянган ҳолда хабар бермоқда.\nЭслатиб ўтамиз, Туркманистонда 2017 йилнинг 2 январидан қора рангдаги автомобиллардан фойдаланишга тақиқ жорий этилган.\nКўк, қизил, яшил ва бошқа рангдаги машиналарни полиция жарима майдончасига олиб боришни талаб қилмоқда. Шу билан бирга, бу борада қандайдир изоҳлар берилмаган.\nҚора машиналардан фойдаланиш бўйича ёзма қарор ва буйруқлар бўлмагани сабабли, йўл-патруль хизмати ходимлари бу борадаги кўрсатмани ўзлари билганича бажармоқда. Баъзи ҳайдовчилар қўйиб юборилаётган бўлса, аксариятига рангни бўяш ёки транспорт воситасидан фойдаланмаслик ҳақида талаб қўйилмоқда.\nАввалроқ, Туркманистонда аёлларга машина ҳайдаш тақиқлаб қўйилгани хабар берилганди.


Абдусалом Азизов чегарани кўздан кечирди (фото)\n18.05.2022 10:55 0 2549\nКеча, 17 май куни Ўзбекистон Давлат хавфсизлик хизмати раиси Абдусалом Азизов ҳамда Қирғизистон давлат хавфсизлик миллий қўмитаси раиси Қамчибек Ташиев билан учрашди. Бу ҳақда «КNews.kg» хабар бермоқда.\nҚайд этилишича, учрашув давомида махсус хизматлар раҳбарлари вертолётда ўзбек—қирғиз чегарасининг Жалолобод вилояти Ола-буқа туманидаги белгиланмаган қисмини кўздан кечирган. Шунингдек, томонлар турли масалалар бўйича фикр алмашган ва тегишли қарор қабул қилган.\nЭслатиб ўтамиз, 2022 йилнинг 5 май куни ўзбек-қирғиз давлат чегарасида отишма содир бўлганди.\nҚирғизистон чегара Абдусалом Азизов\nХориж 25/06, 16:08\nСиёсат 25/06, 14:04


Чорвадорликдаги масъулият - Fitrat.uz\nБош саҳифа / Мақолалар / Чорвадорликдаги масъулият\nDekabr 31, 2017\tЧорвадорликдаги масъулиятda fikr bildirishni o'chirish 234 Кўришлар\nАллоҳ таоло инсонни бутун мавжудотларнинг сарвари, яратилмишларнинг гултожи қилди. Унга мукаррамлик мартабасини бериб, ададсиз неъматлару, саноқсиз имкониятларни тақдим этди. Ана шу неъматлардан бири – чорва ҳайвонларидир. Зеро, Аллоҳ таоло уларни инсонга бўйсундириб, улардан кўп манфаатлар кўрадиган қилиб қўйди.\nЯъни: “Ахир улар учун Ўз “қўлимиз” иши билан чорва ҳайвонларини яратиб қўйганимизни кўрмадиларми?! Мана улар ўша (ҳайвон)ларга эгадирлар. Биз ўша (ҳайвон)ларни уларга бўйсундириб қўйганмиз. Яна уларнинг минадиган нарсалари ҳам ўша (ҳайвон)лардан ва ўшалардан (гўштларидан) егайлар. Яна улар учун ўша (ҳайвон)ларда (турли) фойдалар ва ичимлик (сут-қаймоқ)лар бордир. Ахир, шукр қилмайдиларми?” (Ёсин сураси, 71–73-оятлар).\nБу ояти каримада Аллоҳ таоло ҳайвонларни инсон учун яратганини зикр қилиб, бандасини шукрга чақирмоқда. Чорва ҳайвонларида инсоният учун кўплаб манфаатлар бор эканлигини баён қилмоқда. Мисол учун, улар узоғимизни яқин, оғиримизни енгил қилади. Юнгларидан иссиқдан, совуқдан ҳимоя қилувчи кийимлар тўқилади. Шунингдек, энг асосийси Аллоҳ таоло баъзи ҳайвонлар гўштини ейишни ҳалол қилди.\nУмми Ҳоний розияллоҳу анҳудан ривоят қилинади: Набий соллаллоҳу алайҳи ва саллам: “Мен сизларнинг ҳузурингизда баракадан ҳеч нарса кўрмаяпман”, – дедилар. Мен: “Қайси баракани айтяпсиз?” – деб сўрадим. Шунда у зот: “Аллоҳ таоло уч нарсага: қўйга, хурмога ва оловга барака берди”, – дедилар (Имом Табароний “Ал-Кабир”да ривоят қилган).\nЯратган чорва ҳайвонларини инсон учун нафақат неъмат қилиб берди, балки уларга баракотларни ҳам ато қилиб қўйди. Шундай экан, уларга яхши муносабатда бўлиш талаб этилади. Акс ҳолда, неъматга ношукрлик бўлиб қолади.\nСаҳл ибн Ҳанзала розияллоҳу анҳудан ривоят қилинади: Расулуллоҳ соллаллоҳу алайҳи васаллам бир туянинг олдидан ўтдилар. У туя озғинлигидан эти суягига ёпишиб кетган эди. Расулуллоҳ соллаллоҳу алайҳи васаллам: “Бу тилсиз ҳайвонлар тўғрисида Аллоҳ таолодан қўрқинглар! Уларни яроқли ҳолатида мининглар ва (сўйиб) енглар”, дедилар (Ибн Хузайма ривояти).\nҲайвонларга раҳм қилган кишига Аллоҳ таоло раҳм қилади. Саҳрода чанқаган итга сув тутган аёлга жаннат башорат қилингани ҳақидаги машҳур ривоят бунга ёрқин далилдир. Аллоҳ таоло неъмат қилиб берган жониворларни боқиш, вақтида суви ва емини беришда савоб бор. Бу мулкка барака киришининг яна бир сабабидир. Сўйсангиз – гўштида, сотсангиз – пулида барака бўлади.\nАллоҳ таоло чорвадорларнинг қалбига раҳм-шафқат, билакларига куч-қувват, чорваларига баракот ато қилсин.\nБекобод тумани “Амиров Дадахон” жоме масжиди\nимом-хатиби Абдулахад Саиджахонов\nАввалги Мўмин ва неъмат\nКейинги Хушхабар! Қамчиқ довонидаги ягона масжид очилди\nIyun 1, 2018\t5,554


Минг бир маслахат - 16 Апреля 2012 - ..::MuxliS.Biz.Uz::..\nЧетверг, 05.08.2021, 20:40 Приветствую Вас Гость | RSS\nГлавная » 2012 » Апрель » 16 » Минг бир маслахат\nМинг бир маслахат\nГўшт юмшоқ ва лаззатли бўлиб пишишини истасангиз, уни бир неча соат сутга ботириб қўйинг.\n* Котлетларни пиширишда толқондан фойдаланганингиз маъқул. Лекин толқон бўлакларининг товага тарқаб кетиши нохушлик келтиради. Агар котлетларни аввал унга сўнг тухумга, ундан кейингина толқонга белаб олсангиз, қовуриш кўнгилдагидек якунланади.\nУЙИНГИЗ ЯШНАБ ТУРИШИНИ ИСТАЙСИЗМИ?\nҚишнинг аёзли кунларида ҳам уйингизда баҳор нафаси уфуриб туришини истайсизми? Унда ҳозироқ хона гулларининг парваришига алоҳида эътибор қаратинг.\n– Одатда гул пояларининг қийшиқ ўсишига ҳаддан ташқари намлик ва қуёш нурининг тушмаслиги сабаб бўлади. Шунинг учун гултуваклар ўрнини вақти-вақти билан алмаштириб туринг. Айниқса, гуллар қиш фаслида бунга кўпроқ эҳтиёж сезади.\n– Гул барглари қуриса ёки уларга турли доғлар тушса, фунгицид эритмаси билан суғоринг.\n– Хона намлигининг ошиб кетиши гул баргларининг сўлишига сабаб бўлади.\n– Гул баргларининг тўсатдан тўкилиши уни ҳаддан ташқари совуқ сув билан суғорилганлигидан далолат беради. Иссиқ кунларда уни етарлича суғормаслик ҳам баргларнинг тўкилишига сабаб бўлиши мумкин.\nЧАНГЮТГИЧГА ЗАРУРАТ ЙЎҚ\nБугун уйингизга меҳмон келади. Аксига олиб юмшоқ мебелларингиз бироз чангланиб, хира тортиб қолган. Уларни чангютгич билан тозаламоқчи бўласиз. Афсуски, бир неча кун олдин чангютгичингиз ҳам бузилиб қолганди. Асло ғам еманг! Юмшоқ мебелингизни бир зумда янгидек қиламиз. Бунинг учун илик сувга бир неча томчи сирка томизиб, у билан матони намлаймиз. Сўнг мато билан мебел юзасини артамиз. Бундай аралашма билан нафақат мебелдаги, балки ойнадаги доғларни ҳам кетказиш мумкин.\nБИСКВИТИНГИЗ "ЧЎКИБ” ҚОЛДИМИ?\nҚуймоқнинг хамирига сув ва истеъмол содаси солингани сабабли тезда ўз сифатини йўқотади. Уни яна асл ҳолига қайтаришни истасангиз, ушбу тавсиямизга қулоқ тутинг. Ачиган хамирга озгина шакар қўшсангиз, у аслига қайтади. Шу билан бирга, қуймоқ ҳам қизиқариб пишади. Кейинги тавсиямиз эса творогли запеканкалар ҳақида. Агар ушбу ширинлик ёғли творогдан пиширилса, анча вақтгача шаклини йўқотмас экан. Баъзан торт бисквитининг кўтарилмай, кайфиятингизни бузади. Бу борадаги тавсияларимиз билан ҳам танишиб қўйганингиз зарар қилмайди.\n1. Бискит совимагунга қадар уни газ печидан олманг. Чунки совуқ ҳавода чўкиб қолиши мумкин.\n2. Унинг пишганлигини билиш учун гурурт донасини бисквитнинг четига суқиб ёки бисквит юзасини босиб кўринг. Агар у яна ўз шаклига қайса пишган, акс ҳолда пишмаган бўлади.\nКатегория: Foydali maslahatlar | Просмотров: 3191 | Добавил: Admin | Рейтинг: 1.0/1


Хоразм ҳақида битиклардаги илк ёзувлар ДОРО I нинг Беҳсутун битиги (эрамиздан аввалги 521-486 йиллар)\nЭски форс тилидан рус тилига В.И.Абаев таржимаси\nУшбу битик Карманшоҳ яқинидаги денгиз сатҳидан 152 метр юқорироқда бўлган Беҳсутун қоясига ўйиб ёзилган. Битикнинг юқорисида улкан барельеф мавжуд. Унда тўққиз нафар шоҳ ва уруғларнинг бошлиқлари қўллари боғланган ва бўйинларига сиртмоқ солинган ҳолда Доронинг олдида тургани тасвирланган. Уларнинг ўнинчисининг устига шоҳ оёғини қўйиб турибди. Битик беш устун ва 414 сатрдан иборат. У уч тилда битилган (элам, бобил ва эски форс тилларида).\n“Мен Доро, улуғ подшоҳ, шоҳларнинг шоҳи, Форс подшоҳи, мамлакатлар султони, Виштасп ўғли, Аршаманинг невараси, Аҳамоний. Доро подшоҳ дейди: “Менинг отам Виштасп, Виштаспнинг отаси Аршама, Аршаманинг отаси Ариарамна, Ариарамнанинг отаси Чишпиш, Чишпишнинг отаси Аҳамон. Шунинг учун биз Аҳомонийлар деб юритиламиз. Бизнинг аждодлар азал азалдан ҳурмат ва эътиборда бўлиб, азал азалдан бизнинг уруғ аймоқларимиз подшолик қилганлар. Менинг аждодларимидан менгача саккиз киши подшоҳ бўлган. Мен тўққизинчиман. Биздан тўққиз киши изма из подшолик қилганлар. Ахура Мазданинг иродаси билан мен подшоҳман. Ахура Мазда менга подшоликни берди.\nАхура Мазданинг иродаси билан менга тубандаги мамлакатлар мерос бўлиб қолди ва мен уларнинг подшоҳи бўлдим: Форс, Элам, Бобил, Ассирия (Сурия), Арабистон, Миср, (денгиз бўйидаги мамлакатлар) Лидия, Иония (Ироқ), Мидия (Озарбайжон), Арманистон, Каппадокия (Кафказ), Хуросон (Хуросон), Дрангиана (Грузия), Арейя (Орийлар мамдакати), Хоразм, Бақтрия, Суғдиёна, Гайдара (Сибирь), Сақа (Орол бўйи), Саттагидия (Каспий бўйи), Арахозия (Болгария), Мака (Қора денгиз бўйлари): ҳаммаси бўлиб 23 мамлакат.\nБу мамлакатлар менга мерос бўлиб қолган. Ахура Мазданинг иродаси билан улар менинг қўл остимга ўтиб, менга ўлпон келтирдилар. Мен уларга нимани буюрсам, кунда бўладими, тундами ҳаммасини ижро этдилар. Бу мамлакатлардаги энг яхши одамни тақдирладим, менга душманлик қилганларини қаттиқ жазоладим. Ахура Мазданинг иродаси билан бу мамлакатлар менинг қонунларимга бўйсундилар. Уларга нимани буюрсам бажардилар. Ахура Мазда менга бу мамлакатни берди. Ахура Мазда бу мамлакатга эга бўлишимда ёрдам қилди. Ахура Мазданинг иродаси билан мен бу мамлакатнинг эгасиман”.\nДоро шоҳ дейди: “Мен шоҳ бўлганимдан кейин тубандагиларни амалга оширдим. Бизнинг уруғдан бўлган Қамбиз, Кирнинг ўғли бу ерда подшоҳ эди. Қамбизнинг бир ота онадан туғилган Бардия (Смердис) номли акаси бор эди. Қамбиз Бардияни ўлдирди. Қамбиз Бардияни ўлдирган пайтида халқ унинг ўлдирилганлигини билмас эди. Шу вақтда Қамбиз Мисрга кетди. Халқ ғалаён кўтарди. Мамлакатда машъум воқеалар рўй берди. Форс, Мидия ва бошқа мамлакатларда ҳам худди шундай воқеалар содир бўлди.\nКейин бир одам, Гаумата исмли бир сеҳргар пайдо бўлди. У Аракадриш тоғи яқинидаги Пишияувадеда қўзғолон кўтарди. У қўзғолон кўтарган пайт вияхна ойининг 14- куни эди (522 йилнинг март). У халқни “Мен Кирнинг ўғли Бардия, Қамбизнинг укасиман”, деб алдади. Шунда барча халқ қўзғолон кўтарди ва Қамбиздан у тарафга ўтди – Форс ҳам, Мидия ҳам, бошқа мамлакатлар ҳам. У (Гаумата) шоҳликни эгаллаб олди. Бу воқеа, унинг шоҳликни эгаллаб олгани гармапада ойининг (522 йилнинг апрель) 9- кунида содир бўлди. Шундан кейин Қамбиз ўз ўлими билан ўлди.\nСеҳргар Гаумата Қамбиздан тортиб олган шоҳлик азал азалдан бизнинг аждодларга қарашли эди. Ва сеҳргар Гаумата Қамбиздан Форсни ҳам, бошқа мамлакатларни ҳам тортиб олди. Сеҳргар Гауматадан шоҳликни тортиб олишга қодир бўлган на бир форсий, на бир мидиялик, на бир бизнинг авлодимиздан бирор киши топилмади. Халқ сеҳргар Гуаматан Бардияни таниганларнинг кўпчилигини унинг Кирнинг ўғли Бардия эмаслигини билиб қолмаслиги учун қириб ташлайди, деб жуда қўрқарди. Мен келгунимча ҳеч ким сеҳргар Гауматага қарши бирор гап айтишга ботина олмас эди. Кейин мен Ахура Маздаги сиғиндим. Ахуру Мазда менга кўмак берди. Мен бир неча яқинларим билан сеҳргар Гаумата ва унинг таниқли гумашталарини Мидиянинг Нисайя деган ерида, Сикаяуватиш қалъасида ўлдирганимда багаядиш ойининг 10-куни (522 йилнинг сентябри) эди. Шоҳликни ундан тортиб олдим. Ахура Мазданинг иродаси билан мен шоҳ бўлдим. Ахура Мазда менга шоҳликни берди. Бизнинг авлодимиздан тортиб олинган шоҳликни мен қайтариб, аввалги ҳолида тикладим. Сеҳргар Гаумата вайрон қилган Зиёратгоҳларни мен обод қилдим. Халққа сеҳргар Гаумата тортиб олган бойликлари : мол – ҳоли, қарол – чўрилари, ер – мулкини қайтариб бердим. Мен мамлакатни, Форсни ҳам, Мидияни ҳам, бошқа мамлакатларни ҳам олдинги ҳолатида қайта тикладим. Тортиб олинган барча нарсани қайтариб олдим. Мен бу ишларни Ахура мазданинг иродаси билан амалга оширдим. Мен тахтимизни аввалги жойига тиклаш, сеҳргар Гаумата уни тортиб оолмаслигига эришдим.\nМен шоҳликка эришганимдан кейин амалга оширган ишларим шулар”.\nШоҳ Доро шундай дейди: “Мен сеҳргар Гауматани ўлдирганимда, Ассина исмли бир киши, Упадарманинг ўғли Эламада қўзғолон кўтарди. У одамларга шундай деди: “Мен Эламанинг шоҳиман”. Шундан кейин эламаликлар қўзғолон кўтардилар ва ўша Ассина томонга ўтдилар: у Эламанинг шоҳи бўлиб олди.\nНадинтабайра ( Нидинту-Бел) исмли Бобиллик бир киши, Анирининг ўғли, Бобилда қўзғолон кўтарди. У халқни шундай деб алдади: “Мен Навуходоносор, Набониданинг ўғлиман”. Ва шундан кейин бутун Бобил аҳли ўша Надинтабайра томонга ўтди. Бобил қўзғолон кўтарди ва у Бобилда ҳокимиятни ўз қўлига олди.\nШунда мен Эламга одам юбордим. Ўша Ассина деганни қўллари боғлиқ ҳолда менинг қошимга келтирдилар ва мен уни тангри шаҳодатига етказдим.\nШундан кейин мен Бобилга, ўзини Навуходоносор деб атаган Надинтабайрага қарши отландим. Надинтабайранинг қўшини Дажла дарёси яқини ўрнашиб олган эди. Унинг қўшини шу ерга турар, дарё тошқини сабаб ундан ўтишнинг иложи йўқ эди. Шунда мен қўшинни терига ўтқаздим, қолганларни туялар ва отларга миндирдим. Ахура Мазда менга мадад берди. Ахура Мазданинг иродаси билан биз Дажлани кечиб ўтдик. Ўша ерда мен Надинтабайранинг қўшинини тор - мор қилдим. Биз жангга кирган кун ассиядия ойининг 24 – санаси (522 йилнинг январи) эди”.\nШунда мен Бобилга қараб юрдим. Бобилга етмасдан Нил бўйида Зазана деган шаҳар бор, ўзини Навуходоносор деб атавчи Надинтабайра менга қарши жанг қилиш учун ўз қўшини билан ўша ерга етиб келди. Кейин жанг бўлди. Ахура Мазда менга кўмак берди. Ахура Маданинг иродаси билан Надинтабайранинг қўшинини тор-мор қилдим. Душман сув томонга қисилиб қолди. Сув қўшинни тортиб кетди. Биз жангга кирган кун анамакнинг 2- куни (522 йилнинг январи) эди.\nНадинтабайра бир неча отлиқлари билан қочиб Бобилга келди. Шунда мен Бобилга томон юриш қилдим. Ахура Мазданинг иродаси билан Бобилни қўлга киритдим ва Надинтабайру деган кимсани асир олдим. Кейин мен бу Надинтабайруни Бобилда ўлдирдим.\nБобилда эканлигимда қуйидаги давлатлар мендан юз ўгирдилар: Форс, Элам, Мидия, Ассирия, Миср, Хуросон, Марғиёна, Саттакия, Сақа.\nФорснинг Куганака деган шаҳридан бўлган Мартия исмли киши, Чичихришанинг ўғли Эламада қўзғолон кўтарди. У халққа шундай дер эди: “Мен – Иманиш, Эламанинг шоҳиман”. Мен ўша пайтда Эламанинг яқинида эдим. Эламаликлар мендан қўрқиб уларнинг бошлиғи бўлиб турган Мартияни тутдилар ва ўлдирдилар.\nМидиялик Фравартиш деган бир кимса Мидияда саркашлик қилди. Халққа шундай деди: “Мен Увахштра авлодидан Хшатритаман”. Шунда саройда турган қўшин мендан айрилиб Фравартиш томонга ўтиб олди. У Мидиянинг шоҳи бўлди.\nМенинг қошимдаги Форс ва Мидия қўшинининг сони оз эди. Шунда мен унга қарши қўшин юбордим. Қўл остимдаги форс Видарнани у қўшинга бош қилдим ва дедим: “Боринг ва мени тан олмайдиган ўша Мидия қўшинини тор-мор қилинг”. Кейин Видарна қўшини билан йўлга тушди. Мидияга етиб келгач Даруш деган шаҳар ёнида мидияликларга қарши жангга кирди. Ахура Мазда менга мададкор бўлди. Ахура Мазданинг иродаси билан менинг қўшиним исёнкор қўшинни тор-мор қилди. Жанг бўлган кун аманака ойининг 27-куни (521 йилнинг январь) эди. Шундан кейин қўшин мени Мидиянинг Кампада деган жойида мен Мидияга етиб келгунимча кутиб турди”.\nKungrad.com сайтидан олинди.\nХоразм вилоят ҳокимлигининг Ахборот хизмати


Бўҳронларни ўрганиш халқаро гуруҳи (ICG) Ўшда этник ўзбеклар ҳуқуқлари поймол қилинаётганидан бонг урмоқда.\nГуруҳнинг “Қирғизистон: жанубда этник бўлинишнинг кучайиши” деб номланган ҳисоботида ўзбек миллатига мансуб фуқаролар қувғин қилинаётгани ва уларнинг ижтимоий-сиёсий жараёнларда тўлақонли иштирок этишига йўл берилмаётгани таъкидланади.\nҚирғизистон расмийлари мазкур ҳисобот юзасидан икки ҳил муносабат билдирмоқдалар. Бишкекдаги марказий ҳукумат мамлакат жанубида бундай ҳолат мавжуд эканини тан олмоқда, бироқ Ўш шаҳар расмийлари ҳисоботни “ҳақиқатдан узоқ ҳужжат” деб атамоқдалар. Ўш шаҳар мэриясига кўра, бугунги кунда Ўш шаҳрида миллатлараро ишонч ва иноқлик қайта тикланган, шаҳарда ўзбеклар ҳуқуқлари камситилмаяпти, вазият кундан-кунга барқарорлашиб бормоқда.\nҚирғизистон президенти маъмуриятининг этник, диниий сиёсат ва фуқаролик жамияти билан ишлаш бўлими раҳбари Мира Карибаева Бўҳронларни ўрганиш халқаро гуруҳи ҳисоботида келтирилган ҳолатлар қирғиз ҳукуматига маълум эканини билдирди:\n- Бундан аввал ҳудди шунга ўхшаш ўндан ортиқ ҳисобот эълон қилинган. Бу ҳисоботларда ўзбек миллатига мансуб фуқароларнинг муаммолари, ҳуқуқ-тартибот органлари билан муносабати ва тил масаласи ҳақида гапирилган. Президент маъмурияти ўзбек миллатига мансуб фуқароларнинг барча муаммоларини яхши билади. Шу муносабат билан президент вазиятни яхшилаш юзасидан бир қатор фармонларни чиқарган. Биз ана шу фармонлар доирасида иш олиб бораяпмиз, -деди Мира Карибаева.\nБўҳронларни ўрганиш халқаро гуруҳи ҳисоботида Ўш шаҳар мэри Мелис Мирзақматов “миллатчилик сиёсатини олиб бораётгани”, шунинг учун ҳам ҳукуматнинг миллатлараро ишончни қайта тиклашга қаратилган ҳаракатлари самарасиз бўлаётгани қайд этилади.\nҲисоботда Ўшда ўзбек тилида нашр этилган кўплаб оммавий ахборот воситалари ёпиб қўйилгани, ўзбек миллатига мансуб фуқаролар ишдан ҳайдалаётгани алоҳида таъкидланган.\nЎшдаги қирғиз-ўзбек университетининг ўз исмини сир тутишимизни илтимос қилган профессори миллати ўзбек бўлган кўплаб ўқитувчилар ҳақиқатан ҳам ишдан ҳайдалганини эътироф этади:\n- Ўзбекларни ишдан ҳайдаш жараёнида ректор ёки бошқа расмийлар томонидан босим ўтказилгани йўқ. бироқ “ОБОН”чи (Отряд Баб Особого Назначения- ўзбекчаси “Махсус Топшириқни бажарувчи Хотинлар Отряди”. 2005 йил инқилобидан кейин ташкил топган норасмий гуруҳ, собиқ президент Бакиев ва бир қатор сиёсатчилар бу “отряд”дан ўз мухолифларига ва рақибларига босим кўрсатиш, маънавий тазйиқ ўтказиш ва жисмоний жазолаш мақсадида фойдаланиб келган- таҳририят) хотинлар ўзбекларга “сенларни ишлатмаймиз, сенларни ишдан ҳайдаймиз” каби босим ва таъқибларни ўтказган, -деди профессор.\nҚирғизистондаги миллатлараро муносабатлардаги муаммоларни ўрганган таҳлилчи Руслан Ташановнинг айтишича, қирғиз ҳукумати мамлакат жанубидаги миллатлараро вазият, жумладан, ўзбеклар ва қирғизлар ўртасидаги муносабатнинг яхши эмаслигидан ўз сиёсий манфаатлари йўлида фойдаланиб келмоқда. Шунинг учун ҳам Ўшда вазиятни тўла барқарорлаштиришга муваффақ бўлинмаяпти.\n- Айни пайтда марказий ҳукумат ва маҳллий ҳокимиятнинг бир йўналишдаги аниқ стратегияси мавжуд эмас. Улар иккита йўналишда иш олиб бормоқда. Бир томон ҳокимиятга эришиш учун миллий озчиликлар муаммоларини чайқов қилмоқда. Иккинчи томон эса миллатчилик ғояларини тарғиб қилиш орқали ҳукуматни эгалламоқчи бўлаяпти. Шунинг учун ҳам мана шундай вазият юзага келмоқда, -деди Руслан Ташанов.


“China Investment”: O'zbekiston investitsiya kiritishga qulay mamlakat!\nO'zbekiston va Xitoy munosabatlari, ikki davlat rahbarlarining tez-tez ro'y berayotgan uchrashuvlari tufayli mutlaqo yangi yuksak darajaga ko'tarildi. Mamlakatga Xitoy investitsiyasi oqimi ko'paydi. Natijada o'nlab qo'shma korxonalar paydo bo'ldi. Buni birgina Farg'ona viloyati misolida ham ko'rish mumkin.\nXitoylik investorlar Farg'onada avtomobil ishlab chiqarishda hamkorlik qilishmoqchi\n13 noyabr kuni Xitoy Xalq Respublikasining Shangdong provintsiyasi, Zibo shahrining “Zibo Herui” kompaniyasi rahbari Go Li Xong xonim, “Zibo shengzhong” kompaniyasi rahbari Vang Liping, “Zibo yunglong international” kompaniyasi rahbari Li Chuanming, shuningdek, ishbilarmon doira vakillari Bi Fangyu, Shi Yu, Vang Xunxuelar Farg'ona viloyatiga tashrif buyurdilar. Shu kunning o'zida viloyat hokimining investitsiyalar va tashqi savdo masalalari bo'yicha o'rinbosari M.Abduraxmonov viloyat hokimligining Qabullar uyida ular bilan uchrashdi.\n2019 yil 15 oktyabr kuni “Hordiq.uz” saytida “Farg’onada adolatsizlik! Hokim yana uzr so’raydimi?! Hokimiyat buyrug’i bilan nogiron erkakning uyini buzib tashlab, oilasi bilan ko’chada qoldirishibdi. Yana hokim uzr so’raydimi endi?” degan xabar hamda unga Oltiariq tumanidan bir fuqaroning videomurojaati tarqatilgan.\nФарғона вилояти мамлакатда биринчи!\nФарғоналик пахтакорлар мамлакатимизда биринчи бўлиб, жорий йилги пахта топшириш шартномавий режани бажарди. Фермер хўжаликлари томонидан мўл ҳосил етиштирилиб, 238 минг 600 тоннадан ортиқ пахта хирмони бунёд этилди, унинг аксарият қисми юқори навларга сотилди.\nҲа, бугун қадимий деҳқончилик анъаналарига эга бўлган Фарғона аҳли, унинг ғайрат-шижоати, миришкорлик фазилатлари янада яққол намоён бўлди. Улар улкан ютуқни қўлга киритди. Яхши хабарнинг қаноти бор дейишади. Вилоят пахтакорларининг эришган зафари бугун барчани беҳад мамнун этмоқда.\nМамлакатимизда барча соҳалар қатори қишлоқ хўжалигини ҳам модернизация қилиш борасида энг муҳим вазифалар аниқ белгилаб олинган бўлиб, улар изчил амалга ошириб борилаётгани ўзининг амалий самараларини кўрсата бошлади. Хусусан, Президентимиз ташаббуси билан пахтачиликда инновацион ғоя-кластер тизими жорий этилди. Вилоятда ҳам биринчилардан бўлиб пахта етиштиришда мазкур тизим ўтган йилда биргина Риштон туманида қўлланган бўлса, жорий йилда вилоятнинг 9 та туманида пахта-тўқимачилик кластерлари ташкил этилди.\nМиришкор деҳқонлар ва мутахассисларнинг таъкидлашича, пахтачиликда бундай юқори ҳосилдорликка эришишнинг ўзи бўлмайди. Бунда билим, малака ва тажриба керак. Вилоятда минерал ўғитлардан нотўғри фойдаланиш натижасида тупроқ таркибида нитрат меъёридан ошиб кетган эди. Натижада пахта ҳосилдорлиги пасайиб, ғўзанинг пишиш муддати кечика бошлади. Шунинг учун ўтган йил куздаёқ ерга маҳаллий ўғит-компос солишга жиддий эътибор қаратилди. Лекин бунинг ўзи кам эди. Шўр ювиш қоидаларига жиддий эътибор қаратилди. Амалга оширилган бу ишлар самараси ўлароқ ерлар мелиоратив ҳолати яхшиланди.\n– Халқимизда «Ерни боқсанг, ер ҳам сени боқади», деган мақол бежиз айтилмаган, – дейди Ўзбекистон Қаҳрамони, Олтиариқ туманидаги «Нурли обод» фермер хўжалиги раҳбари Лолахон Муротова. – Соҳада катта натижага эришиш учун биринчи навбатда ризқ-рўзимиз манбаи бўлган ерни боқишимиз, тупроқ унумдорлигини оширишимиз зарур. Вилоят ҳокими бошчилигида биз ана шу муҳим тадбирларга алоҳида эътибор қаратдик. Шунингдек, ерларнинг мелиоратив ҳолатини яхшилаш борасидаги ишлар ҳам ўзининг самарасини бера бошлади. Ғалла ва пахтадан юқори ҳосилдорликка эришилмоқда.Яна муҳим жиҳатлардан бири тупроқ-иқлим шароитига мос навларнинг танланганидир. Хўжалигимизда жорий йилда 126 гектар майдонда ғўзанинг «Наманган-77» нави экилиб парваришланди. Ҳосилдорликни бу йил 50 центнерга етказмоқдамиз.\nДарҳақиқат, ғўзанинг ҳудуд шароитига мос навларини тўғри танлаб жойлаштириш, оби-тобида экиш мўл ҳосилга қўйиладиган талаблардан биридир. Жорий йилда 2 минг 149 та фермер хўжаликлари 82 минг 80 гектар майдонга чигит экди. Ғўзани навлар бўйича жойлаштиришда аввало ҳудудларнинг тупроқ-иқлим шароити, сув таъминоти ҳамда соҳанинг етакчи олим ва мутахассислари, фермер хўжаликлари раҳбарлари, шунингдек, кластер корхоналари таклифлари инобатга олинди. Ғўзанинг «С-8290», «Наманган-77», «Султон», «С-6524» навлари экилиб, агротехник тадбирларга муҳим эътибор қаратилди. Дунё пахтачилигида тола сифати ва ҳосилдорлиги юқори, эртапишар, касаллик ва зараркунанда ҳашаротларга чидамли, табиатнинг турли ноқулайликларига бардошли ғўза навларини яратиш энг муҳим вазифалардан саналади. Эътиборли жиҳати, бу йил вилоятда 6 минг 980 гектар майдонда янги навлар синовдан ўтказилди. Хусусан, вилоят ҳокими Шуҳрат Ғаниев бошчилигидаги гуруҳ томонидан яратилган янги нав иқлимга мослиги, ҳосилдорлиги ва толасининг сифати билан деҳқонларга маъқул бўлаётир.\nҒўза парвариши ҳам муҳим жараён бўлиб, бу ишлар илғор тажрибалар асосида тизимли ташкил этилди. Кластер корхоналари томонидан минерал ўғитлар захирасини тўлиқ яратилганлиги ҳамда фермер хўжаликларига вақтида узлуксиз етказиб берилиши ўз самарасини берди. Инновацион усул суғориш тизимида ҳам синовдан ўтказилди. 331 гектар майдонда томчилатиб, тупроқ шароити сувни кўп сарф қилинадиган майдонларда 176 комплект эгилувчан қувурлар орқали суғориш жорий этилди.\nВилоятда ғўза парваришида унинг ривожини тезлаштириш ва ҳосилдорликни 3-5 центнерга ошириш мақсадида биологик фаол моддалар-биостимуляторлар қўлланди. Жорий йилда ғўза дефолиациясининг ўз муддатида ва сифатли ўтказилганлиги натижасида етиштирилган ҳосилнинг ёғингарчилик кунларга қолмай йиғиштириб олиш имконияти яратилди.\nМаълумки, деҳқончиликда техника ҳам катта ўрин эгаллайди. Кластер корхоналари томонидан моддий-техник базани мустаҳкамлаш масаласи асосий вазифа сифатида белгиланди. Жорий йилнинг ўзида умумий қиймати 50 миллиард сўмдан ортиқ бўлган 40 дона ҳайдов трактори, 100 дона чопиқ трактори, 80 дона транспорт трактори, 120 дона чигит экиш сеялкаси, 90 дона культиваторлар, 300 дона омоч, 85 дона пуркагичлар, 35 дона минерал ўғит сепиш мосламалари олиб келиниб, агротехник тадбирларни ўз вақтида амалга оширилишига эришилди.\nАлбатта амалга оширилган мазкур ишлар натижасида далаларда мўл ҳосил етиштирилди. Пахтани қисқа муддатларда сифатли қилиб териб олиш, теримга фермер хўжалиги аъзоларини ва иш билан банд бўлмаган уюшмаган аҳолини ихтиёрий жалб этиш бўйича барча зарурий чоралар кўрилди.\n– Пахта йиғим-теримини тизимли ташкил этиш бўйича 1 минг 370 та терим отрядлари шакллантирилиб,уларга 239 минг нафар теримчиларни ихтиёрий равишда бириктириб чиқилди, – дейди вилоят ҳокими ўринбосари Ҳалимжон Умаров. – Пахта хомашёсини йиғиб-териб олишда вилоятдаги 9 та кластер корхоналари ва 4 та пахта тозалаш корхоналари таркибидаги 44 та пахта қабул қилиш масканлари, улардаги 917 та ғарам майдонлари, 332 та пахтани узатиш механизмлари, 336 та транспортёрлар, 340 та лаборатория жиҳозлари белгиланган стандартлар асосида ишлаши таъминланди.\nНатижалар эса қувонарли. 15 иш кунида вилоятнинг Ёзёвон, Қўштепа, Риштон туманлари давлатга пахта сотиш шартномавий режасини республикада биринчи бўлиб бажарди. Шунингдек, Тошлоқ, Фурқат, Учкўприк, Бувайда туманлари ҳам пахта хирмонига муносиб ҳисса қўшди. Бугун бошқа туманлар ҳам астойдил ҳаракат қилмоқда.\n«Баҳодир Лоғон текстиль» масъулияти чекланган жамияти жорий йилда Ёзёвон туманида кластер усулида пахта етиштириб, ҳосилдорлик 30 центнерни ташкил этмоқда.\n–Таиланд билан ҳамкорликда 50 миллион доллардан ортиқ инвестиция ҳисобига янги қўшма корхонамиз яқинда иш бошлайди, – дейди «Баҳодир Лоғон текстиль» масъулияти чекланган жамияти раҳбари Зиёҳиддин Ёрматов. – У ерда замонавий технологиялар асосида пахта толаси қайта ишланиб, тайёр маҳсулот ишлаб чиқарилади. Бу йил илк бор кластер асосида пахта парваришлаб, бугунга қадар 15 минг тоннадан ортиқ ҳосил хирмонини яратдик. Теримчиларга 15 миллиард сўмдан ортиқ терим пуллари берилди. Фермер хўжаликлари ҳам бугун манфаат кўра бошлади. Биз уларга пахта парвариши учун зарур бўладиган барча нарсани ўз вақтида етказиб бердик.\nЁзёвон туманидаги «Баҳромбек», “Либерал инвест, «Хумо», “Одилжон Ғофуров Сатторович, «Хайрулло», Қўштепа туманидаги «Ваҳобжон Абдуллажон ўғли», «Турдалиев Мадамин», «Рустам Равшанов ери», «Сойибжон Абдужаббор замини», «Роввот замин файзи», «Иброҳимжон Маъруфжон файзи», «Донишманд», Риштон туманидаги «Агроном Алиев», «Аҳроржон», «Ҳасанбой Ҳамдам», «Мадамин Махсим», «Шуҳрат файз замини» каби кўплаб фермер хўжаликлари биринчи теримда 40-45 центнер ҳосил олиб, шартномавий режани бажарди. Терим пули банк муассасалари томонидан даланинг ўзида тарқатилгани, илғор теримчилар рағбатлантирилиб борилгани каби омиллар элимизнинг ризқ-насибасини ўз вақтида, сифатли йиғиштириб олинишини таъминлади.\nБу йил Фурқат туманида «Булут техтиле» масъулияти чекланган жамияти томонидан кластер тизими жорий этилиб, пахта етиштиришга ихтисослашган 156 та фермер хўжаликлари билан шартнома имзоланди. Шу тариқа тумандаги фермер хўжаликлари томонидан 5 минг 425 гектар ерда истиқболли пахта навлари парваришланиб, 16 минг 600 тонна сифатли саноат хом ашёси йиғиштириб олинди.\n–Пахтачиликда кластер усули ютуқларимизнинг муҳим омили бўлмоқда, – дейди тумандаги «Қушчи» фермер хўжалиги раҳбари Ҳаётжон Алиев. – Бу йил хўжалигимиз аъзолари томонидан 33,1 гектар ерда «Султон» номли пахта нави етиштирилди. Биринчи теримдаёқ режа бажарилди. Бугунгача режадаги 97 тонна ўрнига 110 тоннадан ортиқ пахта териб олинди. Далаларимиз ҳали ҳам оппоқ чаманзор, ҳосилдорликни 50 центнерга етказишни режалаштирганмиз.\nВилоят бўйича 2019 йилда пахта хомашёси етиштириш ва териб олиш учун 877 миллиард 225 миллион сўмдан ортиқ маблағ сарфланди. Етиштирилган пахтадан фермер хўжаликлари кесимида олинган аниқ ҳисоб-китобларга асосан 340 миллиард сўм фойда олиниши кутилмоқда.\nБу йил Фарғона вилоятида етиштирилган пахта толасининг сифати тезда тилга тушди. Хорижий давлатларнинг компаниялари, тўқимачилик корхоналарининг раҳбарлари ва мутахассислари пахта майдонларида бўлиб, толанинг кўрсатгичлари билан танишмоқда. Хусусан, «Индорама Коканд Техтиле» Ўзбекистон – Сингапур қўшма корхонасининг муассиси-«Индорама Гроуп» компанияси директорлар кенгаши раиси Пратож Лохия Фарғонада бўлиб ўтган учрашувда мазкур юқори навли пахтани сотиб олиш масалаларини ҳам муҳокама қилди.\nФарғона азалдан миришкор пахтакорлар, уста бободеҳқонлар юрти. Бугунги кунда ҳам бу эзгу анъананинг муносиб ворислари бўлган фарғоналик фермер ва пахтакорлар жорий йилги ютуқлар сарҳисобидан мамнун бўлиб, эртанги кун истиқболи умидида улкан орзу-мақсадлар билан янги марралар сари интилмоқда.\nДалаларда қийғос очилган пахта кўзни қамаштиради. Ҳосил ҳали мўл. Фарғоналиклар мавсум якунига қадар ҳосилдорликни 34-35 центнерга етказишни режалаштирган.


Чеченистон президенти Рамзан Қодиров Ўзбекистонга келди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/Чеченистон президенти Рамзан Қодиров Ўзбекистонга келди\nЧеченистон президенти Рамзан Қодиров Ўзбекистонга келди\n0 1 249 Less than a minute\nЧеченистон Республикаси раҳбари Тошкентда ўтказиладиган бир нечта тадбирларда иштирок этади ва Ўзбекистон пойтахтининг энг йирик иккита масжиди – Ҳазрати имом (Хастимом) ва Шайх Зайниддин жоме масжидларига ташриф буюради деб хабар берди “Sputnik”.\nЧеченистон президенти Рамзан Қодиров минган самолёт бугун бугун соат 10-00 да Ислом Каримов номидаги Тошкент халқаро аэропортига қўнди, деб хабар қилди Sputnik мухбири.\nҲукуматдаги манбанинг маълумотига кўра, Чеченистон президентининг ташриф дастури икки кунга мўлжалланган. 16-17 октябрда Қодиров Тошкентдаги бир қатор объектларга ташриф буюради. Улар ичида Artel замонавий техника ва электроника заводи ҳамда мева-сабзавотларни қайта ишлаш экспорт қилиш Gold Dried Fruits Export компаниялари бор.\nШунингдек, Ўзбекистон пойтахтининг энг йирик иккита — Ҳазрати имом (Хастимом) мажмуаси ва Шайх Зайниддин жоме масжидлари билан танишади.\nИкки нафар балиқчи ҳалок бўлди


Козим Ўринбойхўжаев: "МОҚ раҳбарияти томонидан олиб борилаётган ислоҳотлар тез орада самара беришига ишонаман".\nМиллий олимпия қўмитасида Ўзбекистон Республикаси Президентининг "Жисмоний тарбия ва спорт соҳасида давлат бошқаруви тизимини тубдан такомиллаштириш чора-тадбирлари тўғрисида"ги фармони асосида деярли ҳар куни турли йиғилишлар ташкил қилинмоқда.\nЖумладан, кеча, 13 март куни юртимиздаги Олимпия захиралари коллежлари директорлари, Жисмоний тарбия ва спорт вазирлигининг худудий бошқармалари бошлиқлари ҳамда республика спорт федерация ва ассоциациялар раҳбарлари иштирокида катта йиғилиш ўтказилди. Унда Ўзбекистон велосипед спорти федерацияси раисининг биринчи ўринбосари Козим Ўринбойхўжаев ҳам иштирок этди. Фурсатдан фойдаланиб, Миллий олимпия қўмитаси матбуот хизмати Козим Ўринбойхўжаев билан интервью ташкил қилди.\n— Республикамизда сўнгги пайтларда амалга оширилаётган спорт соҳасидаги ислоҳотлар, янгиликлар ҳақида қандай фикрдасиз?\n— Куни кеча муҳтарам Президентимиз томонидан Жисмоний тарбия ва спорт бошқарув тизимини янада такомиллаштириш тўғрисида фармон қабул қилинди. Ушбу муҳим ҳужжат билан танишиб чиқиб, унинг қанчалик мукаммал эканлиги, спорт соҳасини янада ривожлантиришга катта туртки бўлишига бевосита гувоҳ бўлиб турибман. Бир сўз билан айтганда, мамлакатимизда бутун спорт тизими қайта ислоҳ қилинмоқда. Тизимда олдин йўл қўйилган хато ва камчиликлар чуқур ўрганиб чиқилгани, унга бўлган янгича ёндошув шундоққина кўриниб турибди. Фармонда Миллий олимпия қўмитаси ва янги тузилган Жисмоний тарбия ва спорт вазирлиги ҳамкорликда ишлаши, барча федерациялар бир ёқадан бош чиқариб, ягона мақсад сари интилиши кўрсатилган. Барчамизнинг мақсадимиз битта: Ўзбекистонда спортни ривожлантириш, соғлом турмуш тарзини тарғиб қилиш ва Олимпия ўйинларида катта ютуқларга эришиш.\nЎзбекистонда етишиб чиқаётган ёш авлодни ҳам жисмонан, ҳам маънан тарбия қилишда бунинг аҳамияти катта деб ҳисоблайман. Фармон қабул қилинишидан олдин Ўзбекистон Миллий олимпия қўмитаси ҳамда Жисмоний тарбия ва спорт вазирлиги раҳбарияти томонидан бир қанча учрашувлар ташкиллаштирилди. Жамоатчилик фикри ўрганилди. Бу ҳам қайсидир маънода фармонни мукаммал кўриниш ҳосил қилиши учун хизмат қилди десак муболаға бўлмайди.\n— Эътибор берган бўлсангиз, фармонда Олимпия захиралари коллежлари фаолиятига ҳам алоҳида урғу берилган. ОЗКлар терма жамоамиз базаси бўлиши кераклиги, ҳақиқий иқтидорлар, терма жамоамизга лойиқ бўлган спортчилар айнан у ерда таҳсил олиши ҳақида аниқ ва равшан келтириб ўтилган. Шахсан ўзингиз кеча МОҚда ташкил этилган Республикамиздаги ОЗКлари раҳбарлари, вилоят Жисмоний тарбия ва спорт бошқармалари, федерациялар вакилларининг қўшма йиғилишида иштирок этдингиз. Велоспорт мисолида оладиган бўлсак, ОЗКларда кутилаётган ўзгаришлар қандай самара беради деб ўйлайсиз?\n—Тўғри айтингиз, кеча бўлиб ўтган йиғилишда биз учун қувонарли янгиликлар бўлди. Чунки, биз шу пайтгача ОЗКларда таҳсил олаётган ўқувчилар у ерга ким томонидан ва қандай мезонлар асосида қабул қилинаётгани ҳақида тушунчага эга эмасдик. Федерациялар ва ОЗКлар ўртасида алоқа бўлмаган. Коллежга кирган ўқувчилар натижа кўрсата бошлаганидан сўнггина уларни таний бошлаганмиз. У ерга ким қабул қилиняпти? Кўрсаткичлари қандай? Велоспортга қизиқадими, йўқми? Шу каби саволлар биз учун мавҳум бўлиб қолган. Албатта, бу борадаги янгилик қувонарли ҳолат бўлди. Бизда велоспортга мослашган, спортнинг ушбу тури ривожланган худудлар бор. Кечаги мажлисда ОЗКлар тизими оптимизация қилинди десак тўғри бўлади. Велоспорт оқсаётган худудлардаги квоталар Хоразм вилояти каби спортнинг ушбу турига талаб катта коллежларга берилди. Хоразм воҳаси ҳақида гапирадиган бўлсак, у ерда велоспорт анчадан бери ривожланиб келган.Лондондаги Олимпия ўйинлари иштирокчиси, икки карра Осиё чемпиони Муроджон Холмуродов, халқаро мусобақалар ғолиби Достон Алламов, Бекзод Раҳимбоевлар айнан ҳам ўша минтақадан етишиб чиқишган. Вилоятда велоспорт анча ривожланган. Чекка-чекка худудларда ҳам велоспорт секциялари ишлаб турибди. У ердаги маҳаллий ҳокимликлар томонидан велосипедлар харид қилиб берилган. Малакали мураббийлар фаолият олиб боришмоқда. Шу пайтгача Хоразмдаги ОЗКга бир йилда уч нафаргина ўқувчи қабул қилинган. Табиийки бу квоталар вилоят учун етарли эмасди. Жой етишмаслиги сабабли улар Тошкент, Тошкент вилояти, Қорақалпоғистонга бориб ўқишга мажбур бўлишган. Бизга МОҚ томонидан шундай имконият яратиб берилдики, унга кўра квота икки баробар оширилди. Энди Хоразм вилояти вакиллари ўз вилоятида, ота-онасини бағрида бемалол ўқишлари, маҳоратларини тоблаб боришлари мумкин бўлади. Нафақат Хоразм, балки, Тошкент шаҳри, Тошкент ва Наманган вилоятларида квоталар кўпайтириб берилди. Тошкент ва Наманганда велотреклар мавжуд. У ердаги ОЗКларга асосан велотрек йўналишида ўқувчилар қабул қилинадиган бўлди. Квота ҳам икки баравар ошириб берилди.\n— ОЗКларни оптимизация қилиш баҳонасида энг аввало ўша ердаги имкониятдан келиб чиқилди, қайси вилоятдаги ОЗКда қандай спорт тури билан шуғулланиш учун ўқув-машғулотлар базаси мавжудлиги ўрганилди ва айнан шунга асосан спорт турлари тақсимланди. Сиз нима деб ўйлайсиз, амалга оширилаётган саъи-ҳаракатлар, олиб борилаётган ислоҳотлар спортимиз ривожига қандай таъсир кўрсатади?\n— Ўйлашимча, жуда катта ишлар қилинмоқда. Айтганимдек, шу кунгача у ердаги аҳвол ҳақида билмаганмиз. МОҚ раҳбари Умид Аҳмаджонов таъкидлаганидек, энди бевосита МОҚ, Жисмоний тарбия ва спорт вазирлиги, федерация вакиллари қабул жараёнида иштирок этадилар. Энди биз коллежларга кимлар ўқишга кираётганини билиб тура оламиз. Велоспорт бўлимида энди боксчи ёки курашчи ўқишига йўл қўйилмайди. У ерда айнан велоспортчи таҳсил олади ва терма жамоамизга мос бўлган спортчи етиштирилади.\n— Сиз яқинда Осиё велосипед спорти федерациясининг вице-президентлиги лавозимига ҳам сайландингиз. Ушбу лавозимда ўзбек велоспортини янада ривожлантириш, оммавийлаштириш учун қандай ишларни амалга ошириш режасидасиз? Ҳозир эътибор берадиган бўлсак, юртимиз кўчаларида кўпчилик ҳаваскорлар даражасида велосипедлар миниб юришибди. Бу ҳам қайсидир маънода аҳоли ўртасида соғлом турмуш тарзини тарғиб этишда муҳим аҳамият касб этади. Ўзбекистоннинг велосипед спортидаги ғалабалар салмоғини ошириш йўлида қандай мақсадларингиз бор?\n— Оммавийлик ҳақида тўғри айтдингиз. Яқинда Ўзбекистон Республикаси Президенти, муҳтарам Шавкат Миромонович Мирзиёев ҳам велосипед соғлиқни тиклаш йўлида энг яхши воситалардан бири эканлиги ҳақида гапириб ўтдилар. Халқаро велосипедчилар иттифоқи (UCI) билан ҳамкорликда ҳам қўшма лойиҳамиз мавжуд. Шунингдек, Наманганда OSCE ёрдамида велойўлакчалар ташкил қилинди. У бугунги кунда ҳам ишлаб турибди. Тошкент шаҳрида велосипед йўлакчалари бунёд этилмоқда. Метро атрофида, Амир Темур ҳиёбонидан Юнусобод мавзесигача велойўлак яратиш жараёни кетмоқда.\nХабарингиз бор, декабрь ойида халқаро велосипедчилар иттифоқи президенти Давид Лапартье Ўзбекистонга ташриф буюрди. Бунгача юртимизга хеч қачон ушбу ташкилот раҳбари келмаганди. Лапартье Президентимиз томонидан спортга қаратилаётган эътибордан ҳайратда қолди. Шунингдек, у киши халқаро конгрессда ҳам Ўзбекистон велосипед спортида амалга оширилаётган ишлар ҳақида алоҳида гапириб ўтди. Бизни қўллаб-қувватлаш мақсадида, Марказий Осиё минтақасидан вакил сифатида Халқаро велоспортчилар иттифоқи ва Осиё велосипед спорти конфедерацияси президентлари ташаббуси билан ушбу лавозимга номзодим қўйилди.\n2019 йилда шоссе бўйича Осиё чемпионати Ўзбекистонда ўтказилиши режалаштирилмоқда. Бу бўйича режалар тасдиқланган. Ушбу Осиё чемпионати 2020 йилда Токиода ўтказиладиган Олимпия ўйинларига йўлланма берувчи мусобақа ҳисобланади. Қитъа чемпионатида шоссе йўналишида биринчи ва иккинчи ўринни эгаллаган спортчилар Олимпия ўйинлари лицензиясини қўлга киритадилар.Шунингдек Осиё велосипед спорти конфедерацияси билан тузилган меморандум асосида бизга имкониятлар, шароитлар яратилмоқда. Миллий олимпия қўмитаси ёрдамида спортчиларимиз бир ой давомида Бирлашган Араб Амирликларида Осиё чемпионатига муносиб тайёрланиш учун ўқув-машғулот йиғинларини ўтказишди. Қолаверса, апрель ойида юртимизга Франциядан малакали мураббий келиб, мураббийларимиз учун семинар ўтказиш борасида ҳам келишувга эришдик.\n— Миллий олимпия қўмитаси раҳбарияти томонидан олиб борилаётган ислоҳотлардан шахсан ўзингиз спорт федерацияси раҳбари сифатида қандай ўзгаришлар сезяпсиз? Ишга бўлган муносабат, қўйилаётган талаблар, кутилаётган натижалар мисолида оладиган бўлсак қандай ўзгаришлар бор?\n— Ишонч билан айтишим мумкинки МОҚ раҳбарияти томонидан олиб борилаётган ислоҳотлар тез орада ўз самарасини беради. Қолаверса, нафақат Миллий олимпия қўмитасида, балки бутун республикамиз спортида катта ўзгаришлар бўлмоқда. Тизимга ёндошув ва муносабат бутунлай ўзгарган. Бевосита спортнинг ичига кириб борилмоқда. Муаммо ва камчиликлар энг қуйи поғоналардан ўрганилмоқда. Аввал муаммолар фақат юзаки ўрганилгани боис ҳам, уларни бартараф этишга ҳарчанд уринманг, ортидан бошқаси келиб чиқаверарди. Федерациялардаги мавжуд муаммолар, юзага келаётган камчиликлар эндиликда Миллий Олимпия қўмитаси орқали ҳал қилинмоқда. Бунинг натижасида МОҚнинг обрўси ва нуфузи анчагина ошди. Агар билсангиз, аввал велоспортда мураббийларнинг ўз севимли спортчиси бўлган. Улар ўша “ёқимтой”ларини турли мусобақаларга олиб бораверишган. Лекин, натижага келганида доим оқсаганмиз. Афсуски, велоспортда гуруҳбозлик ҳам авж олганди. Бунинг натижасида спортнинг ушбу тури ривожланиш ўрнига бир жойда депсиниб тураверган. Янги раҳбарият билан маслаҳатлашган ҳолда бундай ҳолатга янгича ёндошув бўлди. Аввалги натижалар кўриб чиқилди, таҳлил қилинди. Эндиликда спортчилар халқаро мусобақаларга жўнаб кетишдан аввал ўзимизда синовдан ўтадилар. Токи улар орасида энг муносиблари халқаро мусобақаларда юртимиз шарафини ҳимоя қилсин.\nМОҚ билан ҳамкорликда олиб бораётган ишларимиз секин аста самара беришни бошлади. Тўрт йилдан бери трек йўналишида яхши натижа кўрсата олмагандик. Одатда шоссе бўйича баҳсларда иштирок этадиган Муроджон Холмуродов бир неча йил давомида ўзини трек йўналишида ҳам синаб кўриши борасидаги таклиф билан чиқиб келган. Аммо, ўша гуруҳбозлик туфайли унга бундай имконият берилмаганди. Бу сафар эса Холмуродовга имконият берилди ва у биринчи уринишдаёқ натижа кўрсатди. Ўсмирларимиз ҳам халқаро мусобақаларда совринли ўринлардан жой олишмоқда. Бунинг замирида энг аввало давлатимиз раҳбарининг эътибори, қолаверса Миллий олимпия қўмитаси ва Жисмоний тарбия ва спорт вазирлигининг ғамҳўрлиги ётибди десам муболаға бўлмайди. Муҳими, биз тўғри йўлдан кетяпмиз. Раҳбарият томонидан кўрсатилаётган бундай эътибор, яратилаётган шароитлар, хорижий йиғинлар ўз самарасини бериши аниқ. МОҚ раҳбари керак бўлса бизга чет элдан малакали мураббий ҳам олиб келишга тайёр эканлигини маълум қилди. Бир сўз билан айтганда велосипед спортида тизим янгиланмоқда.\nАфсуски, айрим оммавий ахборот воситалари, айниқса баъзи интернет нашрларда спорт соҳасидаги ислоҳотларга, жумладан Миллий олимпия қўмитасининг олиб бораётган сиёсатига фақат танқидий рухда, қандайдир ноҳолис тарзда фикр билдирилмоқда. Мамлакатда спортни ривожлантириш йўлида ОАВнинг ҳам ўрни жуда катта. Шундай экан, биз бирлашиб ишлашимиз керак. Миллий олимпия қўмитаси, Жисмоний тарбия ва спорт вазирлиги, спорт федерациялари, мухлислар, ОАВ бирлашгандагина катта натижаларга эриша оламиз. Фурсатдан фойдаланиб, ОАВдан Президентимизнинг спортга оид юритаётган давлат сиёсатини, МОҚ томонидан олиб борилаётган ислоҳотларни одилона ёритиб боришларини, вазиятга ҳолислик принципларидан келиб чиқиб ёндошошларини сўраб қолган бўлар эдим.\nСўзим якунида шуни таъкидламокчиманки, муҳтарам Президентимиз, қолаверса МОҚ ҳамда Жисмоний тарбия ва спорт вазирлиги томонидан белгилаб берилган чора-тадбирларнинг амалга оширилиши жисмоний тарбия ва оммавий спортнинг жамиятимиз ҳаётидаги ролини янада кучайтириш, аҳолининг барча қатламлари орасида соғлом турмуш тарзини шакллантириш, ёшларга ўз қобилият ва истеъдодларини рўёбга чиқаришлари учун барча шарт-шароитларни яратиш орқали уларни оммавий тарзда спортга, соғлом турмуш тарзига ошно қилиш, шунингдек, энг нуфузли халқаро мусобақаларда Ватанимиз байроғини баланд кўтариб келаётган машҳур спортчиларимиз сафи тобора кенгайишига хизмат қилади.